title: Drinkende snorfytser (19) moat rydbewiis opnij ynleverje

maintext:
In 19-jierrige snorfytser út Ljouwert is tongersdeitemiddei opnij betrape op it drinken fan alkohol ûnder it riden. In motorplysje seach de snorfytser in blikje bier drinken en sette him op de Voorstreek oan de kant. Nei in blaastest die bliken dat de man fierstente folle dronken hie. Ut in drugstest ûntstie boppedat it fermoeden dat er ek ûnder ynfloed wie fan THC.
De Ljouwerter moast syn rydbewiis ynleverje en is oanmeld foar in kursus oer ferkearsgedrach. De begjinnend bestjoerder hie syn rydbewiis krekt in moanne werom, nei't it earder ynnaam wie fanwege alkoholgebrûk ûnder it riden.


title: Snits Wyt Swart yn Assen ûnderút tsjin Achilles 1894

maintext:
Snits Wyt Swart is der sneontejûn net yn slagge in goed resultaat tsjin Achilles 1894 te beheljen. De ploech fan trainer Germ de Jong gie yn Assen mei 2-0 ûnderút.
Nei in lyts kertier spyljen kaam Snits Wyt Swart op efterstân troch in goal fan Ids Hannema. Healwei de earste helte krige Snits Wyt Swart syn earste kâns fan de wedstriid. It skot fan Wesley Tankink gie spitigernôch foar de Snitsers oer de goal fan Morten Otto.
Yn de twadde helte krige de thúsklup kâns nei kâns, mar bleau in twadde Asser goal út. Snits Wyt Swart gie op jacht nei de lykmakker en krige tweintich minuten nei it skoft in goede kâns, mar topscorer Gerben Visser skeat de bal in meter oer. Dêrnei wie it oan de oare kant wol raak. Jean Pierre N'Gouan beslisse mei in yndividuele aksje de wedstriid.
Folgjende wike giet Snits Wyt Swart op besite by Hollandia.
Achilles 1894 - Snits Wyt Swart ??? (1-0). 13. Ids Hannema 1-0, 83. Jean Pierre N'Gouan 2-0.

fasttext_language: fy


title: Himpkwekerij oprôle yn Grouster loads

maintext:
De plysje hat snein in himpkwekerij oprôle yn Grou. Yn in loads oan De Muldyk waard in oplizzer ûntdutsen mei dêryn de himpplanten. Ek die bliken dat de stroom foar de kwekerij yllegaal ôftape waard. De kwekerij is ûntmantele.
De plysje hat noch net ien oanhâlde kinnen.


title: Jong berntsje yn it wetter fûn op 'e Jouwer

maintext:
Oan It Jacht op De Jouwer is freedtemiddei in bern fan 2,5 jier fûn yn it wetter. Buertbewenners fûnen it berntsje en hellen it nei de kant. De helptsjinsten ha it berntsje dêrnei direkt reanimearre en mei de traumahelikopter meinaam nei it sikehûs yn Grins.
It berntsje soe oan it boartsjen west ha yn de tún. Dêr sit in hek omhinne, mar it bern is dochs yn it wetter fallen. Hoe't dat krekt barre koe en hoe't it no mei it berntsje is, is net dúdlik.


title: Dûbeld sa hurd as tastien: rydbewiis kwyt

maintext:
De plysje hat sneintemiddei it rydbewiis ôfnaam fan in 37-jierrige bestjoerder út Damwâld. De man ried mei 159 kilometer yn it oere oer de Saatsenwei by Ingwierrum. Op dy dyk is 80 kilometer yn it oere tastien.
De Damwâldster ried hast twa kear sa hurd as mei. Dêrop waard it rydbewiis fan de man ynfoardere. Ek krijt hy in boete; de hichte dêrfan wurdt fêststeld troch it Iepenbier Ministearje.
Faker hurd
It is net foar it earst dat der hurd riden wurdt op de Saatsenwei by Ingwierrum. In jonge hurdrider rekke ek al is syn rydbewiis kwyt, om't er dêr 57 kilometer yn it oere te hurd ried.


title: Eftelingdeuntsje mei yn Ljouwert brûkt wurde

maintext:
De Efteling fynt it prima dat de gemeente Ljouwert it bekende deuntsje fan de Karnaval Festival attrraksje fan it pretpark brûkt om hingjongerein fuort te jeien. ''In Leeuwarden, en eerder ook op het Centraal station in Amsterdam, wordt het liedje door de herhaling uit zijn context gehaald. Op het park worden mensen er vrolijk van, daarbuiten kan het frustrerend werken. Wij vinden dat alleen maar grappig'', seit in wurdfierder fan it pretpark.
De attraksje Karnaval Festival is al 34 jier âld en al dy tiid is it deuntsje brûkt. It is ea betocht troch Toon Hermans en fierder útwurke troch komponist Ruud Bos fan de Efteling. Der sitte gjin rjochten mear op it ferske, dus elkenien kin it brûke. Bos hat earder oanjûn it in eare te finen dat it deuntsje ek bûten de Efteling brûkt wurdt.
Ljouwert set it Eftelingdeuntsje yn tsjin de oerlêst fan hingjongerein yn de wyk Camminghabuorren. Yn it tunneltsje fan Schatzenburg komt in lûdsprekker mei it ferske te hingjen. Dit moat tusken acht oere jûns en seis oere moarns de jeugd fuortjeie. De jongeren brûke it tunneltsje as hingplak en soargje foar in soad lûdsoerlêst foar omwenners. Se litte ek rommel lizze en der binne fernielingen.


title: Flaggen healstôk yn Koatstertille fanwege biofergister

maintext:
Ynwenners fan Koatstertille binne lilk oer de komst fan in biofergister by it doarp. Dêrom hawwe se de flaggen healstôk te hingjen. De gemeenteried fan Achtkarspelen praat tongersdeitejûn oer it plak dêr't dy fergister komme moat. Nei protesten tsjin in earder foarstel leit der no in oar plan op tafel, wêryn't de fergister in eintsje fierderop komt te stean. Neffens de aksjefierders soe dat noch wolris folle slimmer útpakke kinne.
Ynwenners binne lilk omdat de gemeente harren net om harren miening frege hat.


title: Noardlike kreamsoarchynstânsjes sille mear gearwurkje

maintext: Kreamsoarchynstânsjes yn Fryslân, Grinslân en Drinte ha tiisdei in konvenant tekene om mear gear te wurkjen. Sa moat der ien regionaal oansprekpunt komme foar oare ynstânsjes. Dat moat de kwaliteit fan de kreamsoarch ferbetterje. De organisaasjes spylje hjirmei yn op de ynfiering fan de yntegrale bertesoarch: mear gearwurking tusken kreamsoarch, ferloskundigen en sikehuzen. It Kraamzorg Samenwerkingsverband moat in folweardich peteargenoat foar oare partijen wurde.


title: Automobiliste rydt troch garaazjemuorre yn Easterwâlde

maintext:
In ynwenster fan Easterwâlde is sneontenacht mei de skrik frijkaam, doe't se mei de auto troch in muorre fan har garaazje ried. De frou kaam thús en woe de auto yn de garaazje parkearje, mar rekke nei alle gedachten wat mei de bûtenspegel. Fan skrik trape se it gas yn en fleach troch de muorre.
Om't tocht waard dat de automobiliste beknypt siet, waarden de helptsjinsten oproppen. Dy hoegden lykwols net yn aksje te kommen. De garaazje en de auto rekken bot skansearre.


title: Streekbussen en treinen Arriva ride net troch staking

maintext:
No moandei 30 april en tiisdei 1 maaie is der in staking yn it streekferfier. Alle streekbussen ride net en de regionale treinen fan Arriva stean ek stil. Allinnich de treinen fan de NS ride neffens de normale tsjinstregeling. De ferfierbedriuwen hawwe troch in koart pleit besocht de staking te kearen, mar de rjochter woe dizze net ferbiede.
Mei de staking wolle fakbûnen en personiel hurde ôfspraken ôftwinge mei wurkjouwers oer it ferminderjen fan de wurkdruk. Neffens harren hawwe ek passazjiers lêst fan dy hege wurkdruk. Troch te krappe rydtiden komt it faak foar dat treinen en bussen fertraging hawwe en sa misse de passazjiers soms harren oansluting.


title: UPDATE: Utslaande brân yn wenhûs yn Kollumersweach

maintext:
De brânwacht moast sneintemiddei mei meardere weinen útride foar in útslaande wenningbrân yn Kollumersweach. Op 'e souder fan in wenhûs oan de Wiersmastrjitte bruts middeis troch noch ûnbekende oarsaak brân út. Der waard út foarsoarch opskaald nei middelbrân. Om kertier foar seizen waard it sein brân master jûn. It hûs is flink beskeadige troch de brân.
Der wiene gjin persoanen mear oanwêzich yn it hûs.


description: Trijetûzen taskôgers seagen op peaskesnein dat de Fryske autocrossers it goed dienen op de speedway yn Blauhús. Arjen Visser fan Nijlân pakte komfortabel d

title: Fryske autocrossers dogge it goed op Speedway Blauhús


title: 'Places of Hope' iepene mei parade troch Ljouwert

maintext:
De tentoanstelling 'Places of Hope' is woansdeitemiddei iepene mei in 'Parade van de Nieuwe Tijd'. Tsientallen skoalbern rûnen foarop yn in optocht troch de binnenstêd fan Ljouwert. Mei ûndernimmers, wittenskippers en Nederlânske boargemasters waard in rûte rûn mei muzyk, protestboerden en oerstallich guod út it fossile ferline. Fan gasfornuzen oant fideorecorders, fan brommers oant blêdblazers op benzine en oant jûkels fan friesmasinen. De optocht einige by de Kanselarij yn it hert fan Ljouwert. Dêr wurde alle spullen symboalysk fia in rinnende bân nei it ferline transportearre.
Duorsume takomst
Mei dizze 'Parade van de Nieuwe Tijd' freegje de paraderinners omtinken foar in sûne en duorsume takomst foar Nederlân. Hoe't die takomst derút sjocht, wurdt sjen litten yn de tentoanstelling 'Places of Hope', dy't direkt nei de Parade iepene wurdt. By dizze iepening krije tritich bern in medalje foar harren bydrage oan de nasjonale learlingewedstriid 'De wijk van de toekomst', in inisjatyf fan it Koninklijk Nederlands Aardrijkskundig Genootschap (KNAG), de Urban Futures Studio (UFS) en it Ministearje fan Ynlânske Saken.
'Places of Hope' yn de Kanselarij wurdt hâlden yn it ramt fan Kulturele Haadstêd.


title: Holwerter slim ferwûne by ûngelok Ternaard, tsjûgen socht

maintext:
In automobilist út Holwert is sneontemiddei slim ferwûne rekke by in ûngelok op de Holwerterdyk yn Ternaard. De auto fan de 33-jierrige man botste troch noch ûnbekende oarsaak frontaal tsjin de auto fan in 26-jierrige frou út Eanjum. Sy siet mei har bern fan 3 en 1 jier yn de auto. Alle belutsenen binne oerbrocht nei it sikehûs. De man is der slim oan ta, it is net dúdlik hoe't it mei de frou en har berntsjes is.
De brânwacht en trije ambulânsen hawwe help ferliend by it ûngelok. De traumahelikopter wie ek oproppen. Hoe't it ûngelok krekt barre koe is noch ûndúdlik. De plysje is op syk nei tsjûgen. Nei in oprop op sosjale media hat him ien tsjûge melden, seit de plysje.


title: Sumarder besiket plysjefrou te smoaren

maintext:
In 23-jierrige man út Sumar is sneintenacht yn Drachten oanhâlden nei't er besocht hie in plysjefrou te smoaren. De man wie by in evenemint op de Nipkowleane sa ferfelend dat de befeiliging yngripe moast. Hy hâlde net op en fernielde de spegel fan in frachtwein. Doe't plysjes him oanhâlde woene, fersette de man him bot en grypte er de frou by de kiel. De plysjefrou is troch kollega's en befeiligers mei geweld befrijd. De man rekke dêrby ferwûne.
De Sumarder is ûndersocht yn it sikehûs fan Ljouwert en sit no fêst foar fierder ûndersyk. De eigener fan de frachtwein en de plysjefrou hawwe oanjefte tsjin de man dien.


title: Koatstertille besiket biofergister dochs noch te kearen

maintext:
Koatstertille besiket de komst fan in biofergister op de Westkern 6 by de Raad van State dochs noch te kearen. Dat seit foarsitter Lys Visser fan doarpsbelang. Sy seit dat der mooglik in foarmfout makke is. Doarpsbelang lit dat no útsykje troch in advokaat. Tongersdeitejûn stimde de gemeenteried tsjin it plan foar in biofergister op in alternative lokaasje, op Westkern 10. Dêrmei is alles wer by it âlde.
De biofergister op de Westkern 6 past binnen it bestimmingsplan en de gemeente Achtkarspelen seit dat de komst dêrom no net mear te kearen is. Mar foar doarpsbelang is dat ûnakseptabel. Yn de biofergister wurdt ûnderoaren dong omsetten nei biogas. Dat soe eksploazjegefaar opleverje kinne, seit Lys Visser. Sy seit dat de biofergister te ticht by it doarp komt. Fierder smyt de komst fan de fergister in protte ekstra frachtferkear op, dat allegear oer deselde rotonde yn de provinsjale dyk moat dêr't ek de ynwenners lâns moatte.
Earder is der in hântekenaksje hâlden yn it doarp. Visser wiist der op dat in grutte mearderheid fan de hûshâldens him doe tsjin de komst fan de biofergister kearde.


title: Gat fan 30.000 euro yn begrutting WK Frysk damjen

maintext:
Der is noch hieltyd gjin wissichheid oer de finânsjes foar it WK Frysk damjen dat pland stiet foar begjin augustus yn Ljouwert. Yn de begrutting sit noch in gat fan sa'n 30.000 euro dat de kommende moannen tichte wurde moat. Dat seit Marten Walinga, foarsitter fan de Stichting Wereldkampioenschap Fries Dammen.
Walinga is op dit stuit ek de organisator fan it NK damjen en it Iepen NK Frysk damjen yn Harns. Beide toernoaien wurde hâlden fan 4 oant en mei 13 april. It NK damjen sette tiisdei al útein. Takom moandei begjint it Frysk damjen. Ynternasjonaal giet it mei it damjen net goed, mar it Frysk damjen sit al in skoftsje dúdlik yn de lift en wint noch hieltyd oan populariteit, seit Walinga.


title: Nije farferbining nei Drachten komt der earst net

maintext:
Der komt foarearst gjin nije farferbining nei Drachten. It provinsjebestjoer wol yngreven ûndersyk dwaan nei de mooglikheden fan alternative rûtes foardat der in beslút naam wurdt.
Koartlyn waard bekend dat de provinsje ûnder oare sjocht nei de polder de Hege Warren, achter natuergebiet de Alde Feanen. Neffens deputearre Poepjes jilde yn dat gebiet ek oare opjeften, sa as wetterberging.
De farwei nei It Hearrenfean wurdt ek net opwurdearre. Dat betsjut dat der gjin grutte skippen troch Terherne komme te farren. Allinnich by hege útsûndering wol de provinsje tastean dat binnenfeartskippen fan sa'n 110 meter lang dy rûte nei It Hearrenfean nimme.
Om de bedriuwen op It Hearrenfean dochs temjitte te kommen wurdt sjoen oft der by it PM-kanaal in kontenerterminal komme kin. Fan dêrút wei kin dy dan oer de dyk nei Hearrenfeqan ferfierd wurde.
It Van Harinxmakanaal moat wol geskikt makke wurde foar gruttere skippen fan 110 meter lang en 11 meter breed. De provinsje sjocht it as in alternative rûte foar de binnenfeart, as bygelyks it PM-kanaal ticht is. Dat betsjut dan wol dat de spoarbrêge by Ljouwert in knyppunt wurdt. As dy brêge ferfong wurdt, set de provinsje dan ek yn op de oanlis fan in akwadukt mei it spoar ûnder it wetter troch.


title: FIDEO: Houtmuseum yn Drylts hast klear foar iepening

maintext: Yn Drylts wurdt hurd wurke oan in nij museum oer houtbewurking en houthannel. Oer trije wiken wurdt it offisjeel iepene, mar it is noch net hielendal klear. It museum moat aanst mear besikers nei de stêd lûke. It is in inisjatyf fan houtseachmûne De Rat, Museum Nooitgedacht, de Houten Bok en it mûne-ynformaasjesintrum.


title: Omtzigt wol omtinken fan LF2018 oan "tsjustere susterstêd"

maintext:
Ljouwert en Fryslân moatte dit jier by alle kulturele útwikselings mei Malta yn it ramt fan de kulturele haadstêd ek omtinken jaan oan de tsjustere kanten fan Malta. Dat seit CDA-Twadde Keamerlid Pieter Omtzigt. Moandei in heal jier lyn waard op Malta de bekende sjoernaliste Daphne Caruana Galizia opblaasd mei in autobom. Dichter fan Fryslân Eeltsje Hettinga frege yn syn fers 'De opblaasde dei' al omtinken foar dizze oanslach. De Ingelske oersetting fan dit fers krijt op it eilân Malta positive kritiken, ek fan de famylje fan Caruana Galizia.
Oanslach op de parsefrijheid
Omtzigt is wiis mei de aksje fan Hettinga, mar fynt ek dat de kulturele haadstêd sels en de bestjoerders fan Fryslân wol wat mear oandacht jaan meie oan de oanslach op de parsefrijheid. Daphne Caruana Galizia publisearre in soad oer korrupsje op Malta op har eigen blog en wie ek foar de oanslach al ferskate kearen bedrige. Pieter Omtzigt naam as lid fan de Ried fan Europa it inisjatyf ta ynternasjonaal ûndersyk nei de oanslach op de sjoernaliste. Neffens him is der in soad korrupsje op Malta en is it foar justysje op it eilân dreech om folslein ûnôfhinklik ûndersyk te dwaan. Omdat Malta lid is fan de Europeeske Uny en diel útmakket fan de Schengensône is it wichtich om dêr bliuwend oandacht foar te hawwen en ek druk út te oefenjen op Malta, fynt Omtzigt.
Kontakt Malta en Fryslân
Omdat haadstêd Valletta fan Malta en Ljouwert dit jier beide Kulturele Haadstêd fan Europa binne is der dit jier in soad kontakt tusken Malta en Fryslân op it mêd fan hannel en kultuer. Omtzigt fynt dat Kulturele Haadstêd Ljouwert en Fryslân dy freonskiplike kontakten brûke moatte om ek it tema parsefrijheid oan de oarder te stellen. Ek mei in ferklearring fan Fryske bestjoerders oer de situaasje op Malta soe Omtzigt wiis wêze. "Juist als je zo goed bevriend bent, moet je ook moeilijke zaken aan de orde kunnen stellen." Omtzigt hat it kolleezje fan boargemaster en wethâlders fan Ljouwert al frege om mei in ferklearring te kommen. Dy sille dêr dizze wike oer prate
'De opblaasde dei' fan Eeltsje Hettinga
'There are crooks everywhere you look now,
the situation is desperate.' Sjoernaliste
Daphne Caruana Galizia (1964-2017), fermoarde,
net fier fan Valletta, Ljouwert's tsjustere susterstêd.
Under in moanne folgroeid en wyt
as in útsinnich wylde jirpel,
sit in man, heal yn it tsjuster,
allinnich, smokend op syn waranda,
de flier besiedde mei reklame,
kranten en folders oer timpels en
stêden en hotels mei fiif stjerren.
Mar faai is it nijs, dat dreaun troch
bline deamasines, it eilân
syn wytkalke grêven bleatlei.
Ien inkelde bom blies in auto
beneistenby de bergen oer, swart-
ferbrând wie de tonge dy't Malta's
maffia it fjoer oan 'e skinen lei.
Jirpelpûden klapten as roeken
de heuvels oer, beboud mei bergen
Biltske setters. Do, wês wach, Watse,
yn Europa's nacht. Yn it dal fan
de dea stuts men it wurd yn brân,
sa't men oait boeken de flammen yn treau.


title: Yuki Kobayashi ferfangt blesseare Stijn Schaars

maintext:
Yuki Kobayashi wurdt de ferfanger fan Stijn Schaars foar de thúswedstriid tsjin FC Grins fan takom snein. Schaars rekke woansdei swier blessearre ûnder de training. Hy bruts syn kût- en skynbonke. Neffens trainer Jurgen Streppel wiene Schaars syn kollega's bot oandien. "Ik zag jongens met tranen in de ogen. Maar Stijn is erg optimistisch en dat helpt."
Hearrenfean moat it njonken Stijn Schaars ek dwaan sûnder Martin Ødegaard. De Noar is foar de rest fan dit seizoen útskeakele troch in brutsen foet. Wa't syn plak oernimt op rjochtsbûten is noch net dúdlik. Marco Rojas, Nemanja Mihajlović en Michel Vlap komme dêr foar yn oanmerking.
Wierskynlike opstelling: Hansen; Dumfries, Høegh, Pierie, Woudenberg; Kobayashi, Thorsby, Vlap; Rojas, Reza en Zeneli.


title: Rebûlje oer it mooglik fertutearzjen fan bisten by pensjon

maintext:
Der is rebûlje oer bistepensjon Phoeniks yn Ychtenbrêge. De eigener soe de hynders dy't dêr ûnderbrocht wurde, net goed fersoargje. Ek de kij en oare bisten soene fertutearze wêze.
De Nederlânske Voedsel-en Warenautoriteit, de NVWA, hat al in pear kear op besite west by it bedriuw. Neffens guon belutsenen soene de bisten fertutearze wêze, net genôch iten krije, en ek de dong soe heech opsteapele lizze. Hynstetoskedokter Ronald Slob is ien fan de minsken dy't oan de belle luts. Hy wie trije wike lyn noch yn Ychtenbrêge, en hy hat noed oer it bedriuw. "Dit soort bedrijven zijn broeinesten van ziektes, er lopen daar geiten en schapen. Dit zijn die bronnen waar de Q-koorts of iets dergelijks ontstaat."
'Genoeg is genoeg'
Hester de Groot fan Poppenwier hie njoggen hynders en ponnys yn it pensjon ûnderbrocht, mar hat se woansdei foarearst wer meinaam. "Wy hawwe op in gegeven momint sein 'genoeg is genoeg', dit wolle wy net mear," sa fertelt De Groot.
Eigener De Jong seit dat hy goed op de bisten past en dat de krityk nearne op basearre is. "It is klinkkleare nonsens, der kloppet hielendal neat fan, se kinne alles fan my sizze, mar ik bin hiel goed foar myn bisten." Neffens De Jong moat er wol goed foar syn fee soargje om't er oars gjin ynkomsten hawwe soe: "Dan rinne se allegearre fuort, en op dit stuit haw ik hjir net in soad ferrin."
Stekproef
De Groot hat har hynders no wol by De Jong weihelle. Se seit dat De Jong op syn gedrach oansprutsen is, en dat it dan faak wol wat better gie, "mar dêrnei rûn it dan ek wer hurd achterút." De Jong seit dat De Groot in útsûndering is, en dat der noch genôch bisten by him ûnderbrocht wurde.
De NVWA wol op dit stuit gjin kommentaar jaan. De kontrôle fan de ynstânsje wie neffens De Jong rûtine: "Dat is gewoan in stekproef."


title: PvdA yn De Fryske Marren net te sprekken oer kar foar VVD

maintext: Wietze de Haan fan de PvdA yn De Fryske Marren is net goed te sprekken oer de kar fan de CDA en de FNP om mei de VVD om tafel te gean foar in nij kolleezje. Neffens him betsjut it "in fierdere ferrjochtsing" fan it deistich bestjoer. En dat wylst de linkse partijen it by de ôfrûne ferkiezings goed dien ha. Tongersdeitejûn hat ynformateur Sander de Rouwe syn advys oan de gemeenteried presintearre.


title: Takom jier wer missy nei Sina, by foldwaande ynteresse

maintext:
By goeie belangstelling fan Fryske ûndernimmers, wol de provinsje takom jier opnij in hannelsmissy nei Sina organisearje. De lêste kear dat deputearre Klaas Kielstra mei it Fryske bedriuwslibben nei Sina tagien is, wie ferline jier. Dit jier slacht de provinsje de reis oer. It rjochtet him yn ferbân mei Kulturele Haadstêd 2018 benammen op hannelsmissys dy't nei Fryslân ta komme.
Foar 2019 mikt Fryslân op hannel yn de sektoaren Wetter (Wetsus) en lânbou (Dairy Valley - agrofood). Fryslân hat al sûnt de ein fan de jierren '90 freonskipsbannen mei de Sineeske provinsje Sichuan. Ek mei de provinsje Heilongjang bedriuwt de provinsje hannel.


title: DNA-test moat útwize oft wolf skiep deabiten hat

maintext:
Allinnich in DNA-test kin útwize oft in pear skiep by Boyl deabiten binne troch in wolf. Dat seit de provinsje. De skiep binne freedtenacht deabiten en sneontemoarn waard der in bist dat op in wolf like, sinjalearre by Appelskea. Dat plak leit net fier fan Boyl ôf. By de skiep is materiaal ôfnommen om DNA-ûndersyk te dwaan. De útslach dêrfan wurdt begjin maaie ferwachte. Giet it yndied om in wolf, dan soe it foar it earst yn lange tiid wêze dat der in wolf yn Fryslân sinjalearre is.
De provinsje Fryslân hannelet mei it ûndersyk neffens in saneamd wolveprotokol, dat mei de oare provinsjes yn Nederlân opsteld is. De wolf is in beskerme bist. Yn desimber-jannewaris hat der ek al in wolf flakby Fryslân west, seit de provinsje. Dizze hie in stjoerderke en sa die bliken dat er by Meppel nei it suden, oant yn België, gien is. Neffens de provinsje komme wolven meastentiids net by minsken yn de buert. Bart dit wol, dan wurdt advisearre se gewurde te litten.


title: File Ljouwert yn troch maleur en ûngelok

maintext: Troch in ûngelok en in pechgefal by it akwadukt yn de Drachtsterwei yn Ljouwert, stie der moandeitemoarn in lange file de stêd yn. De file begûn al op de Wâldwei. Nei't by it akwadukt in auto maleur krige, waard ien rydbaan ôfsletten. Yn de file dy't dêrtroch ûntstie, botsten trije auto's op mekoar. De auto's binne troch bergers fuorthelle.


description: Sanne Vermeer is freed op de EK judo yn it Israëlyske Tel Aviv yn de twadde ronde útskeakele. Yn de klasse oant 63 kilogram ferlear de 20-jierrige judoka ú

title: Twadde ronde einstasjon foar Vermeer op EK judo yn Israël


description: Martin Ødegaard hat syn lêste wedstriid foar SC Hearrenfean fuotballe, dat meldt de fuotbalklup. De middenfjilder hat snein yn de wedstriid tsjin Heracles

title: Seizoen fan Martin Ødegaard sit derop


title: Mooglik brânstichting op skip yn Ljouwert

maintext: De brân dy't sneontenacht útbruts op in skip yn Ljouwert, is mooglik oanstutsen. It skip lei oan de Junokade yn Ljouwert. De brân wie oan de achterkant fan it skip, en koe al fluch útmakke wurde troch de brânwacht. Der is net ien by de brân ferwûne rekke. De plysje freget minsken dy't wat sjoen hawwe om har te melden.


title: Gjin doelpunten by ynhelwedstriid VV Hearrenfean

maintext:
Sneinshaadklasser VV Hearrenfean hat woansdeitejûn mei 0-0 lykspile tsjin Achilles 1894.
Yn Assen wie de thúsploech, dy't fiifde stiet, de bettere ploech. Achilles 1894 krige in soad grutte kânsen, mar Hearrenfean hold stân. Dat hienen de Feansters mei te tankjen oan keeper Justin van der Dam, dy't mei knappe rêdings syn goal skjin hold.
Troch it lykspul bliuwt Hearrenfean op it fyftjinde plak yn de sneinshaadklasse A stean, no mei 19 punten út 22 wedstriden. De ploech moat yn de lêste acht wedstriden op syn minst noch ien plak klimme, om net streekrjocht te degradearjen.


title: Fryske tsjerken iepenje doarren foar pelgrims

maintext:
Sliepe yn in tsjerke; it kin fan tongersdei ôf yn 11 histoaryske tsjerken yn Fryslân. Tsjerken yn Swichum, Surch, Britsum, Blessum, Boksum, Peins, Terbant, Jorwert, Foudgum, Sibrandahûs en De Lytse Jouwer iepenje harren doarren foar kuierders en fytsers dy't in lange tocht meitsje troch de provinsje. Tongersdei 26 april iepenet deputearre Michiel Schrier de earste saneamde 'refugio' yn de tsjerke fan Swichum.
In 'refugio' is in bekende term yn de wrâld fan pelgrimtochten. Benammen yn Frankryk, Spanje en Itaalje binne der in soad fan dizze skûlplakken, dêr't minsken oernachtsje kinne. It projekt is in inisjatyf fan de Stichting Alde Fryske Tsjerken en it projekt Santiago aan het Wad, dat yn it ramt fan Kulturele Haadstêd hâlden wurdt.


title: Dronken Lemster giet dochs wer de dyk op

maintext:
Op 'e Lemmer is sneontenacht in autobestjoerder fan de dyk helle, omdat er mei tefolle drank op oan it riden wie. De man hie in promillaazje fan 1.6. Hy krige in rydferbod fan tsien oeren en in boete fan 750 euro. Syn rydbewiis waard ynnaam. Dat barde om tsien foar fiven.
De man luts him net wat oan fan it ferbod. Om tweintich oer seizen waard er wer trappearre al ridend yn 'e auto. Doe is in proses-ferbaal tsjin him opmakke.


title: GGZ set VR-bril yn om psychiaters nei Fryslân te heljen

maintext:
Virtual Reality moat psychiaters oer de streek helpe om yn Fryslân wurkje te wollen. De GGZ Fryslân stiet op it stuit op in grutte beurs oer psychiatry yn Maastricht mei spesjale brillen wêr't in firtuele fersy fan ús provinsje te sjen is. Fryslân hat al jierren te kampen mei in tekoart oan psychiaters, lykas in soad oare regio's yn Nederlân ek. En dus stride al dy regio's mei-inoar om dy psychiaters.
De geastlike sûnenssoarch, de GGZ, hat hieltyd mear muoite mei it finen fan genôch geskikt personiel. Der is in grut tal iepen fakatueren by de GGZ. Benammen psychiaters binne dreech te finen. Mar ek psychologen en ferpleechkundigen binne fan herte wolkom yn de organisaasje.
Neffens Adriaan Jansen, foarsitter fan de ried fan bestjoer fan de GGZ-Fryslân, leit de reden fan it grutte tal iepen fakatueren yn in optelsom fan faktoaren. Sa is it tal opliedingsplakken by de GGZ de ôfrûne jierren tebekrûn. Dêrnjonken kieze in protte minsken foar in parttime baan of in eigen praktyk. Dêrtroch sollisitearje se net mear op de fakatueren fan de GGZ.


title: Stasjonsgebou Hurdegaryp moat moetingsplak wurde

maintext:
It âlde stasjonsgebou fan Hurdegaryp krijt miskien in nije bestimming. De gemeente hat oerlis hân mei in groep jongeren om te sjen oft it in plak wurde kin dêr't jongeren inoar moetsje kinne en wurkje kinne oan harren takomst op it mêd fan wurk en oare saken. It moat in kombinaasje wurde fan coaching, ynformaasje oer wurkûnderfining en begelieding yn in ûntspannen sfear.
Frijwilligers en ek professionals sille jongeren stypje yn it gebou, dat dan de namme 't Stationnetje krije sil.
It kommende healjier sil ûndersocht wurde oft it plan werklik útfierd wurde kin.


title: Brânwacht rydt út foar pantsje op fjoer yn Blije

maintext:
De brânwacht is sneintejûn mei twa weinen útriden foar in brân yn in hûs oan de Krimpenwei yn Blije. Uteinlik die bliken dat it tafoel, in pantsje op it fjoer soarge foar in soad reek. De wenning is fentilearre. Meiwurkers fan de ambulânse ha de bewenner noch wol ûndersocht, mar dy hoegde net fierder behannele te wurden.
Melding in #Blije zou gaan om een pannetje op het vuur. Er is niemand meer in de woning. Einde berichtgeving. — Brandweer Fryslân (@BrandweerFrl) April 1, 2018


title: Unrêst by wurknimmers Lypack om nije wurkroasters

maintext:
By babyfoeding-fabryk Lypack yn Ljouwert ûntstie dizze wike ûnrêst op de wurkflier troch de fersprieding fan de nije wurkroasters. It fabryk giet yn maaie werom fan fiif nei trije ploegen, wêrtroch't it like dat der foar sa'n tachtich meiwurkers - en dêr sitte in soad útstjoerkrêften by - meikoarten gjin wurk mear is yn Ljouwert.
Unrêst ûnnedich
Neffens direkteur Froukje Dykstra fan Lypack falle de gefolgen foar de wurknimmers geweldich ta, want suvelbedriuw Ausnutria, dêr't Lypack in ûnderdiel fan is, hat mei yngong fan maaie op It Hearrenfean trije nije ploegen nedich, wêrtroch't de wurkgelegenheid mei sa'n 52 fte's tanimt.
Yn prinsipe kinne alle meiwurkers dy't yn maaie yn Ljouwert oer binne, op It Hearrenfean oan it wurk. It bedriuw wie der lykwols noch net oan takommen om de minsken dy't op It Hearrenfean oan de slach kinne dêroer op tiid te ynformearjen, wêrtroch der dizze wike ûnnedige ûnrêst ûntstie op de wurkflier.
Net goed oanpakt
Ausnutria hat de kommunikaasje oer alle feroaringen net goed oanpakt, jout Froukje Dykstra ta. It bedriuw stribbet der nei om alle wurknimmers dêr't it om giet binnen in pear dagen tiid persoanlik te ynformearjen. It útgongspunt is dat eltsenien dy't al wat langer by Lypack wurket, by Ausnutria wurkjen bliuwe kin, al is dat mooglik wol tritich kilometer fierderop op It Hearrenfean.
It bedriuw seit der fierder ek nei te stribjen om in part fan de útstjoerkrêften yn fêste tsjinst te nimmen.


title: Harkemase Boys op eigen fjild folle beter as Magreb'90

maintext:
Harkemase Boys hat tiisdeitejûn de ynhelwedstriid tsjin Magreb'90 mei grutte sifers wûn. Op De Bosk waard it 5-1 foar de Harkiten. Foar it skoft hie de ploech fan Henk Herder al fjouwer kear it net fûn.
Al nei sân minuten spyljen lei de balle achter Magreb-keeper Dielingen. Berwout Beimers, dy't fan it wykein yn de Fryske derby al trije kear skoarde, makke no wer de iepeningstreffer. Ferdigener Jens Jurn Streutker makke nei in pass fan Kevin Mennega de 2-0. Mennega joech ek de assist by de 3-0 fan Jesse Renken.
Flak foar it skoft skoarde Mennega sels. Betiid yn de twadde helte makke Mennega der mei in moaie frije traap sels 5-0 fan.
De wedstriid begûn in healoere letter, om't de Utrechters net op tiid op 'e Harkema wêze koenen.
Harkemase Boys - Magreb'90 5-0 (4-0) 8. Berwout Beimers 1-0, 24. Jens Jurn Streutker 2-0, 39. Jesse Renken 3-0, 44. Kevin Mennega 4-0, 53. Kevin Mennega 5-0, 90. Yasin Ouja 5-1


title: "In prachtich feest, mar we libje by de dei..."

maintext:
Foar Marcel Timmerman en José Rozema fan Drachten wie it in wichtige dei: se binne tongersdei troud! It soe in grutte trouwerij wurde mei alles derop en deroan yn it gemeentehûs fan Drachten en dêrnei noch in fantastysk feest yn it Sportcafé. Mar it rûn oars.
Marcel waard siik. Slim siik. Sa slim sels dat er net mear better wurde sil. Mar de trouwerij ôfsizze, dat woene se perfoarst net. Mei help fan ferpleechkundigen en oare meiwurkers fan Nij Smellinghe waard in romte yn it sikehûs omboud ta trouseal, kompleet mei slingers en catering foar de hûndert gasten. Boppedat kaam de trou-amtner fan Smellingerlân spesjaal foar Marcel en José nei it sikehûs. Sa koe de trouwerij dochs trochgean mei freonen en famylje, wêrûnder Roos en Fleur, de beide dochters fan Marcel.
In soad gasten wiene wat fertwivele oft se it pear no wol lokwinskje koene, sjoen de sitewaasje. "Jawis, dat kin seker!", seit José, "want ik trou hjoed mei de leafde fan myn libben!" Ek Marcel striele: "Het is een prachtig feest zo, met iedereen erbij, maar we leven van dag tot dag."
Nij Smellinghe wurke graach mei oan dizze trouseremoanje yn harren sikehûs. "It is in moai foarbyld dat de pasjint by ús bepalend is foar ús hanneljen", sa liet it sikehûs witte.


title: Twadde plak maksimaal helbere foar Bouwmeester nei minne dei

maintext:
Sylster Marit Bouwmeester hat freed in minne dei belibbe by de Princes Sofía Cup op it wetter by Palma de Mallorca. De Wartenster einige yn har twa races teloarstellend as 26e en 15e. Se sakket dêrtroch opnij in plakje yn it algemien klassemint. Se stiet no tredde.
Sneon is de lêste dei fan de Princes Sofía Cup. Foar Bouwmeester is in twadde plak yn it klassemint noch it maksimaal helbere.
Op it earste plak yn it klassemint stiet Anne-Marie Rindom út Denemarken. Alison Young út Grut-Brittannië stiet no twadde.


title: It hjitste plak fan Fryslân is...?

maintext:
It wie tongersdei offisjeel de hjitste 19 april yn Nederlân sûnt it KNMI yn 1901 begûn is mei mjittingen. Op in stuit wie it yn Lauwerseach en Ljouwert 27 graden. Mar wat is no it waarmste plak fan Fryslân? Dat is Bakkefean. Waarman Jan van Dalen registrearre dêr om kertier foar fiven in temperatuer fan 28,8 graden. En dat wie net iens yn de bebouwing, mar yn de greiden. Sa waarm hat Van Dalen it noch net earder metten op in 19 april.
Van Dalen is waarnimmer sûnt 2008. Hy is in saneamde 'automatyske waarnimmer'. Wat in bytsje yn de rjochting komt fan de waarmte fan no, is in temperatuer fan 24 graden op 20 april 2011. Mar it hat ek wolris 8 of 9 graden west, seit er.
De hiele dei lekker bûtendoar, Van Dalen?
"Ik wurd der wat wurch fan, fan dy waarmte. Dat, ik bin mar yn de hûs gien", seit Van Dalen.
Wurdt er net ûngerêst oer sokke hege temperatueren?
|"Echt soargen meitsje ik my net. De natuer hat altyd wol in lykwicht. Wat ik oan it klimaat doch, is dat ik sa min mooglik enerzjy brûke wol. Dus safolle mooglik fytse en net mei de auto. "


title: Eaststellingwerf giet striid oan mei drugsgebrûk jongerein

maintext:
De gemeente Eaststellingwerf sil de kommende tiid ekstra ynsette op it foarkommen fan drugsgebrûk yn de gemeente. De jongerein yn Eaststellingwerf brûkt yn trochsneed mear drugs as de gemiddelde Fryske jeugd en dêr moat wat oan dien wurde, sa fynt de gemeente. Yn gearwurking mei Ferslavingssoarch Noard-Nederlân sille de kommende tiid trainingen jûn wurde oan organisaasjes, dy't te krijen hawwe mei drugsproblematyk. It giet dan bygelyks om gebietsteams fan de gemeente, konsultaasjeburo's en sportferieningen.
Yn maaie ferline jier al sinjalearre boargemaster Harry Oosterman, dat it drugsgebrûk ûnder jongerein yn de gemeente Eaststellingwerf hieltyd slimmer waard. De boargemaster en it jongereinwurk krigen sinjalen, dat mear jongerein drugs brûkt en dat se dat ek op hieltyd jongere leeftiid dogge.


description: Sneinshaadklasser VV Hearrenfean hat snein mei 1-0 ferlern fan De Bataven út Gendt. VV Hearrenfean krige yn de 4e minút in penalty, mar dy gie der net yn.

title: VV Hearrenfean ferliest fan De Bataven


title: Kollum: "Bessie Bèh"

maintext:
"It peaskewykein giet hast de krystdagen foarby mei alle fretterij. Wy hawwe net meidien oan dy brunchbrut en as ik de reklames sjoch fan al dy tafels grôtfol mei iten, dan bin ik al sêd. Eartiids ha we it wolris dien, mar dat siet my dan wol twa dagen yn 'e wei. Mei de kryst is dat ek al sa en sa grou wol ik my yn it foarjier net fiele.
Ik ha wol in peasketûke boppe de tafel hingjen en foar my is dizze perioade it feestje fan de maaitiidsgoadinne Ostara dy't ús it ljocht wer bringt. Alles yn 'e natuer wurdt wekker en de maaitiid is in fruchtbere perioade fol nij libben. Ik fyn it hearlik, miskien wol it moaiste seizoen fan it jier en dat komt benammen ek troch de lamkes. Se dogge my altyd tinken oan it wouterke dat wy ris hân ha, Bessie Bèh.
Ophelle yn in waskkoer, kaam Bessie yn in hokje neist de hynders. Wy hiene ús Leonberger Azra doe ek noch en Bessie miende al gau dat dy har mem wie. Se rûn Azra alles achteroan en lei altyd stiif tsjin har oan te sliepen. Mei in wouterke ha je der wol wer in bern by dêr't regelmjittich in flesse molke yn moat en om seis oere moarns begûn Bessie al hiel lûd te mekkerjen.
Dan sûpte se samar in flesse leech en dan mekkere se fjouwer oeren letter wer. De hiele deiyndieling draaide om Bessie. As ik it oan tiid hie, lei se by my op skoat as in poppe te drinken en aaide ik har dêrnei oant se sliepte. De bern fûnen it ek prachtich en Bessie kaam regelmjittich yn 'e hûs. Se wie like nijsgjirrich as in âld hin, mar se skiet oeral del dus dan stjoerde ik har wer nei bûten.
Bessie gong ek altyd mei as ik mei de hûnen derút gong. We hiene doe trije en sy huppele der altyd fleurich achteroan. Dan koe se ek sa entûsjast stuiterje en mei fjouwer poatsjes tagelyk omheech springe. It ultime foarjiersgefoel en it wie in prachtich gesicht. De minsken reagearren der ek sa grappich op. Se knipperen earst altyd efkes mei de eagen en koene it hast net leauwe. Bessie woe ek wol oan in riemke rinne, mar ik hie har eins altyd los.
Doe't se âlder waard, waard se ek wat bretaler en fleach se wol gauris in tún yn en haffele se yn 'e blommen om. Dat wie fansels net de bedoeling en ik soe har op in bepaald momint yn 'e buorren delsetten by in oare keppel skiep. Dat waard neat, Bessie koe net sûnder de hûn mar wy koene har eins ek net hâlde. Lokkich ha ik letter al in hiel goed plakje foar har fûn en dêr ha wy har op in sneontemoarn hinne brocht.
Se kaam al wer by in oare keppel skiep yn in stik lân, mar om dêr te kommen, moasten we oer in planke oer de sleat rinne. Bessie fûn it net sa moai doe't ik fuortgong en se sprong my achternei... op 'e harsens yn 'e dreksleat. Ik koe wol janke, mar ik moast trochsette en doe't ik har wer yn it lân brocht, bleau se dêr gelokkich. Se fielde har dêr al gau thús en sa út en troch hearde ik hoe't it mei har gong. Ik ha ek noch by har op kreambesite west, doe wie se sels mem wurden.
Foar my dus gjin laam op 'e panne, ik ha leaver ien op skoat. De oantinkens oan Bessie ferfolje my mei in lokkich gefoel en jout my in foldwaning dy't my noait yn 'e wei sit."


title: Amerikaansk ambassadeur Hoekstra sil Alvestêdetocht fytse

maintext:
De ambassadeur fan de Feriene Steaten yn Nederlân, Pete Hoekstra, sil op twadde pinksterdei meidwaan oan de fytsalvestêdetocht. Syn dochter komt foar de gelegenheid oer út de Feriene Steaten om mei te fytsen. Dat waard woansdeitemoarn bekend by de ûntfangst fan Hoekstra yn it provinsjehûs.
Direkteur Bert Looper fan Tresoar oerhandige Hoekstra de útkomsten fan in ûndersyk nei syn famyljeskiednis, dy't werom giet oant 1780. Hoekstra waard yn 1953 berne yn Grins, mar ferhuze nei Amearika. Hy is no foaroansteand politikus fan de Republikeinske Partij en ien fan de fertrouwelingen fan presidint Donald Trump.


title: Fries Museum hat heechste yntreepriis fan Fryslân

maintext:
It Fries Museum yn Ljouwert is mei in yntreepriis fan 13 euro it djoerste museum yn Fryslân. Besikers fan it Museum Stedhûs Sleat en it Titus Brandsma Museum yn Boalsert binne mei in tagongskaartsje fan 3 euro it goedkeapst út. Dat docht bliken út ûndersyk troch webside Kortingscode.nl. Dy hat de tagongsprizen fan alle 28 Fryske musea dy't meidiene oan de Museumwike ûndersocht.
Bron: Kortingscode.nl
De gemiddelde priis fan in museumkaartsje is yn Fryslân 6,73 euro. Dat is goed oardel euro minder as it lanlike gemiddelde fan 8,30 euro. Lanlik sjoen is de Hermitage yn Amsterdam mei hast 30 euro it djoerste museum.


title: Warrebrêge by De Tynje dit wykein ticht

maintext: Ferkear kin dit wykein net gebrûk meitsje fan de Warrebrêge by De Tynje. Fanwege wurksumheden is de brêge fan freed oant en mei snein ticht, lit Rykswettersteat witte. Op dit stuit wurdt de Scharsterrijnsbrug yn de A6 net betsjinne, lit Rykswettersteat witte. De farhichte is 3,5 meter.


title: Argewaasje oer koälysje yn Opsterlân

maintext:
De gemeente Opsterlân is moandeitejûn útkaam op in koälysje fan Opsterlands Belang, ChristenUnie en Pvda. Dat is de kombinaasje dy't de neffens ynformateurs Marcel van Opzeeland en Anko Postma (beide fan Opsterlands Belang) it meast winsklik is.
In moasje fan de VVD, stipe troch Grien Links en it CDA, om it ynformaasjeproses opnij te dwaan, of yn alle gefallen in fjirde partij oan de koälysje ta te heakjen, waard unanym troch de oare partijen ferwurpen. It CDA, dat de lêste jierren yn de koälysje siet, is bot teloarsteld dat der keazen is foar de PvdA, dy't by de lêste ferkiezings krekt in sit ferlear (fan 4 nei 3). CDA-listlûker en wethâlder Wietze Kooistra fynt it spitich dat der net genôch harke is nei it boadskip efter de moasje. "Ik tink dat it better west hie as persoanen fan bûten, yn stee fan eigen minsken, as ynformateurs oansteld wienen." VVD'er Anne Wil Lucas sil it formaasjeproses liede.


title: Mieke Wierenga rêdt frijmerk Easterwâlde

maintext:
De tradisjonele frijmerk op Keningsdei giet ek de kommende jierren yn Easterwâlde troch. De frijmerk stie dêr faai doe't ûndernimmersklup Oosterwolde Promotion de organisaasje net mear dwaan woe. In pear wike lyn is it inisjatyf dêrom oernaam troch in partikulier út it doarp: Mieke Wierenga. Yn sân hasten waarden ferkearsregelers optromme, stekken regele, fergunningsoanfragen dien en in springkessen besteld.
It waard op Keningsdei in grut sukses, want it wie gesellich drok en de ferkeapers diene goeie saken. Wierenga wol noch wol yn petear mei ûndernimmers en gemeente hoe't de frijmerk tenei krekt organisearre wurde moat, mar "het gaat de komende jaren sowieso door!", sa sei Wierenga.


title: Gaslek op Noarderbuert yn Drachten

maintext: Op de Noarderbuert yn Drachten is sûnt woansdeitemoarn krekt nei acht oere in gaslek ûntstien. Yn de steech tusken de Bristol en de KPN winkel wie in gaslucht te rûken. De stege waard ôfset en de brânwacht hat mjittingen dien. Meiwurkers fan Liander binne noch dwaande om it lek oan te pakken.


title: Ultrarinner Julius van der Werf draaft by alve stêden del

maintext:
Op 19 maaie sil in tal hurdrinners de Fryske alve stêden by del. Ien fan harren is Julius van der Werf út Ljouwert. De ultrarinner traint by de Loopgroep Leeuwarden en hat al in pear lange runs achter syn namme stean. De 227 kilometer lange Alvestêdetocht is in nije útdaging, want sa'n lange rin hat hy noch net dien.
De langste oant no ta wie 100 kilometer yn Winschoten. Ek hat hy hast alle grutte maratons fan Europa al rûn. Yn Súd-Afrika hat Van der Werf de two Oceans-maraton dien fan 56 kilometer. Doe't er dy goed folbrocht hie, kaam noch in nije útdaging: The Comrades-run, ek yn Súd-Afrika. Dy is 88 kilometer troch heuvels en berchachtich gebiet.
Búkje
Van der Werf is wol in apart gefal yn it hurdrinnen. Yn 2007, doe't hy 49 jier wie, rûn hy hielendal noch net. It wie in begjinnend búkje dat him ta it draven brocht. Hy woe net in grou âld mantsje wurde en besleat om der wat oan te dwaan. Julius is in man dy't dingen net heal docht. Hy begûn te trainen en gie fuort oan de slach om de maraton fan Rotterdam te rinnen. Yn 2008 wie dat in feit. Dêr achteroan kaam de Slachte en de Berenloop op Skylge. En doe wie de geast út de flesse. De Ljouwerter gie fan Berlyn fia Barcelona nei Rome en Parys. Troch hiel Europa rûn hy de jierren dêrnei maratons. Doe't dat allegear dien wie en Súd-Afrika ek betwongen wie, moast der in nije útdaging komme.
En dy is der no: de Alvestêderin.
Grutsk
Mei noch in stik as 30 oare rinners sil hy de 'tocht der tochten' besykje te folbringen. Binnen 32 oeren moatte de rinners de 227 kilometer folbringe. In spannend aventoer foar Van der Werf. De langste training wie 140 kilometer. Hoe't de lêste 90 dan trochkommen wurde, is de fraach. Neffens Julius is it earst genietsje, dan trochwrotte en dan de 'dood of de gladiolen'. By de run wurdt er stipe troch leden fan de ringroep dêr't ermei traint. Dy fine it geweldich dat Julius it oandoart en sille der alles oan dwaan him goed nei de finish te begelieden. Se binne no al grutsk.
De geast
Neffens Julius kinne minsken mear as se tinke. Doe't hy ea fanwege it búkje begûn, hie hy ek net tocht dat hy dit nochris dwaan koe. It is neffens him benammen in mentale kwestje. Fansels moatte je wol oanlis hawwe om te rinnen, mar de geast is de baas. Trochsettingsfermogen soarget derfoar dat je fierder komme as je miskien tinke te kinnen. De stipe fan oaren helpt fansels ek. It 'loopke' fan Julius liket net de meast soepele, mar dat makket net út. Syn rintrainer Jacob van der Leij seit dat hy dit ek noait tocht hie: "As je him sa rinnen sjogge, dan jouwe je him gjin kwartsje. Mar ik bin der wis fan dat hy it kin, hy kin sa fier rinne." Julius sels seit dat je fertrouwen yn josels hawwe moatte en dat alle goeie advizen prima binne, mar dat je je eigen styl fêsthâlde moatte.
19 maaie
Op 19 maaie set de Alvestêderin útein. Tusken de 30 en 40 rinners starte yn Boalsert om dêr ek wer te finishen. Om meidwaan te kinnen, moatte je ferskate lange runs dien hawwe. Der is in strange seleksje. Yn 32 oeren moat elk binnen wêze. Julius fynt it in grut aventoer, mar syn maten en trainer ha der alle fertrouwen yn dat it slagget.
Wat er nei dizze run dan dwaan sil, wit hy noch net. Syn frou hie him dat ek al frege. Want wat is der dan noch mear útdaging as dit? Julius wit it net: "Eerst maar door deze tocht komen, dan zien we wel weer".
De start is sneon 19 maaie om 11 oere.
De steat fan tsjinst fan Julius van der Werf:
2008 Rotterdam / Slachte/ Berenloop
2009 Ljouwert / Berlyn / Berenloop
2010 Apeldoorn / Rotterdam / Amsterdam
2011 Rome / Keulen / Berenloop
2012 Barcelona / Slachte / Berenloop
2013 Parys / Lúksemburch / Valencia
2014 Rotterdam / Snits / Berenloop
2015 Wenen / Berlyn / Atene
2016 Two Oceans 56 km Kaapstad ZA / Slachte / Amsterdam
2017 Rotterdam / Comrades 88 km Durban ZA / Winschoten 100km / Florence / 24uur Deventer wêrfan 16 oeren rûn


title: Nije tsjinfaller by ferbouwing De Lawei

maintext:
De ferbouwing fan De Lawei yn Drachten yn 2014 hat folle mear jild koste as dêr't yn it foar fan útgien wie. Dat die woansdeitemoarn bliken by it iepenbier ferhoar fan direkteur Stef Avezaat fan De Lawei. Neffens Avezaat wie der 1,7 miljoen ekstra nedich om de arbitraazjekosten te beteljen, nei it ûntbinen fan it kontrakt mei oannimmer Van Norel. Ek wie der mear jild nedich foar it ôfbouwen fan de skouboarch. Dit bedrach komt noch boppe-op de 14 miljoen dy't de gemeente Smellingerlân beskikber steld hie foar de ferbouwing fan de skouboarch.
Ek moast de gemeente noch hast 4 miljoen betelje oan oannimmer Van Norel. De Lawei hat dit bedrach betelle, mar hopet dat de gemeente oan dizze ekstra kosten bydrage wol. De gemeenteried moat him hjir noch oer útsprekke.


title: FIDEO: Moatte reedriders net sels soargje foar sponsor?

maintext: Sven Kramer sei it al: nei de Olympyske Spelen sitte hast alle topreedriders yn de WW. En hy krige gelyk, want fan de fiif kommersjele ploegen binne der no noch mar twa oer. Acht op de tsien riders hat gjin ploech en dus komt it reedrydbûn KNSB mei in nij ynisjatyf. Yn de studio is te gast: reedrydcoach Remmelt Eldering fan ûnder oare Olympysk kampioene Esmee Visser.


title: Motorrider rekket ferwûne by botsing yn Ljouwert

maintext:
In motorrider is tongersdeitejûn ferwûne rekke by in botsing mei in auto op de Hendrik Algrawei tusken Ljouwert en Deinum. De motorrider foel by de botsing hurd op de dyk en is mei noch ûnbekende ferwûningen nei it sikehûs brocht. De bestjoerder fan de auto kaam mei de skrik frij.
De oarsaak fan it ûngelok is noch net bekend. De dyk tusken Deinum en Ljouwert is ôfsletten foar ferkear.


title: Primeur: fytspaad by Tytsjerk krijt spesjale topping

maintext:
Tytsjerk krijt in lanlike primeur: in fytspaad mei in 'topping'. Boppe-op it besteande fytspaad tusken Ljouwert en Tytsjerk komt in wyt laachje. Dat laachje wurdt tiisdei oanbrocht en dan fertelle meiwurkers fan de provinsje ek wat sa spesjaal oan de wurkwize is.
It fytspaad lâns de provinsjale dyk (N355) moast opknapt wurde. De provinsje frege oannimmers om mei in duorsum en ynnovatyf idee te kommen. Oannimmer Schagen infra kaam mei it idee fan de White Topping.
No mar foar de omwenners hoopje dat it gjin sjongend stikje fytspaad is...


title: Dôfhûdige Ljouwerter rydt foar fjirde kear sûnder rydbewiis

maintext:
De auto fan in 33-jierrige Ljouwerter is tiisdeitejûn yn beslach naam, nei't de man foar de fjirde kear trappearre wie op it riden sûnder rydbewiis. De plysje sette de man op de Ymedam yn syn wenplak oan de kant. De man koe him net identifisearje, mar de plysje slagge der nei ûndersyk wol yn.
De Ljouwerter krige twa prosessen-ferbaal foar it net toanen fan syn identiteitsbewiis en it riden sûnder rydbewiis. Om't it de fjirde kear wie, waard de auto fan de dôfhûdige Ljouwerter yn beslach naam.


title: Bijetelling moat bijestân yn kaart bringe

maintext:
It giet min mei de bijen yn Nederlân. Fan de 360 soarten driget hast de helte te ferdwinen. Om de bijestân yn kaart te bringen, wie der dit wykein in telling dêr't elkenien oan meidwaan koe. Doel is om der achter te kommen wêr't de bijen krekt sitte en hoefolle oft der binne.
De bij is hiel belangryk foar de bestowing fan beammen, planten en gewaaksen dy't de minsken alle dagen ite. Boppedat hâlde ferskate bijesoarten de natuer yn stân. Neffens saakkundigen witte in soad minsken net dat se sûnder de bij net bestean kinne. Se advisearje om tunen, bermen en greiden fol te setten mei blommen. Dan komt de bij wer manmachtich werom.


title: Hoe moat it fierder mei 100-jierrige Oranjeferiening Kollum?

maintext:
It is noch net dúdlik hoe't it takom jier komt mei de aubade yn Kollum. It organisearjende Oranje Comité Kollum bestiet dit jier 100 jier en fiert dat ûnder oare mei in eksposysje yn it gemeentehûs. Mar op 1 jannewaris giet de gemeente Kollumerlân op yn de nije gemeente Noardeast-Fryslân. Foarsitter Jetty Teeninga seit dat it Oranje Comité Kollum neitinke sil oer de takomst.
Dat de Oranjeferiening yn Kollum 100 jier bestiet is hiel bysûnder, sei Bert Blauw fan it Keninklik Bûn fan Oranjeferieningen. De measte Oranjeferieningen yn Nederlân binne oprjochte nei de Twadde Wrâldoarloch. Dy fan Kollum al nei de Earste Wrâldoarloch en dêr binne der net in soad fan, sei Blauw freed yn Kollum.
De eksposysje yn it gemeentehûs fan Kollumerlân is noch oant 31 maaie te sjen. Der binne ûnder mear foto's, krante-artikels en byldmateriaal te sjen fan de yn it ferline troch de Oranjeferiening organisearre aktiviteiten.


title: Sven Kramer: "Fanwege rêchklachten gjin gouden medalje"

maintext:
Sven Kramer wie by de Olympyske Spelen yn Pyeongchang en op it WK Allround yn Amsterdam net yn topfoarm troch rêchklachten. Dat meldt de NOS, dy't tiisdei mei Kramer prate by de earste training fan syn ploech Lotto-Jumbo. Troch de rêchklachten rûn er úteinlik ek de gouden medalje op de 10 kilometer mis, dêr't er him op rjochte hie. "Ik hie it hiele jier al lêst fan de rêch, benammen yn 'e lege rêch. Dêrtroch ferlear ik krêft yn myn linkerskonk."
Fallen mei de fyts
De problemen by Kramer waarden grutter, nei't er ferline jier simmer in pear kear hurd fallen wie mei de fyts. Foar Kramer wie it lestich om midden yn it reedrydseizoen medysk yn te gripen. "Mei de fiif kilometer koe ik it olympysk goud noch wol pakke, mar by de 10 kilometer slagge dat gewoan net."
Kramer hopet derop dat er wer better wurdt. "Yn de basis sil der net in hiel soad feroarje. Wy sille spesifyk optrede moatte en soargje dat it better en stabiler wurdt."


title: IIsspeedway: René Stellingwerf 4e by Roelof Thijs Bokaal

maintext:
René Stellingwerf fan Tsjummearum is freedtejûn by de iisspeedwaywedstriden om de Roelof Thijs Bokaal fjirde wurden. Dat is de priis foar de bêste iismotorrider, dy't foarôfgeand oan de lêste twa wedstriden om it wrâldkampioenskip iisspeedway, hâlden wurdt. Stellingwerf helle yn it Thialfstadion op It Hearrenfean de finale, mar die dêryn net mei om de poadiumprizen. De winst gie nei Lukáš Hutla út Tsjechië. Jonas Andersson út Sweden waard twadde, foar Charly Ebner út Eastenryk.
De noch mar 17-jierrige Jimmy Tuinstra, ek fan Tsjummearum, einige knap as sânde. Hy waard yn de heale finale útskeakele. Yn it dielnimmersfjild fan fjirtjin racers diene mar leafst trije Friezen mei. Njonken Stellingwerf en Tuinstra, wie Simon Reitsma fan De Westhoek de tredde Fries. Hy einige as 11e/12e. De oare Nederlânske dielnimmers, Jasper Iwema en Bart Schaap, waarden 9e/10e en 11e/12e.
Sneon en snein wurde de lêste wedstriden om de wrâldtitel iisspeedway riden yn Thialf.


title: Aris yn play-offs tsjin Leiden

maintext: De basketballers fan Aris moatte it yn de earste ronde fan de play-offs opnimme tsjin Leiden. Dy ploech einige sneontejûn as tredde yn de kompetysje. Om't Aris sechsde waard, spylje beide klups no tsjin inoar. Tiisdeitejûn is de earste wedstriid yn Leiden. Dêrnei is de twadde wedstriid tongersdei yn Ljouwert. As beide teams ien wedstriid winne, moat de beslissing takom wike sneon komme yn Leiden.


title: Harkemase Boys ferliest fan Jong FC Twente

maintext:
Harkemase Boys hat sneon ferlern fan Jong FC Twente. It waard 3-0 foar de besikers út Enschede.
Yn it begjin fan de wedstriid barde der net in soad op de Bosk yn Harkema. De earste kâns wie nei in lyts heal oere foar Simon IJzerman fan Harkemase Boys, mar keeper Hengelman fan Twente koe de bal noch krekt tsjin hâlde. Efkes letter wie it oan de oare kant wol raak. Jari Oosterwijk makke der 1-0 fan mei in kopbal.
Nei it skoft besocht Harkemase Boys it wol, mar it wie opnij Twente dat in doelpunt makke. Nei yn lyts oere wie it Frimann dy't de 2-0 makke foar de Tukkers. Yn de blessueretiid waard it ek noch 3-0 troch Ramiz Zerrouki.


title: Omrop TIP: De Joadske Brulloft, op de flecht troch Europa

maintext:
Barend en Mimi Boers flechten foar deportaasje op 16 july 1942. It pear gong fuort út Nederlân om pas sa'n moanne letter mei in boat oan te kommen yn Jamaika. Harren bern, yntusken allegearre boppe de sechstich jier âld, hawwe nea de details witten fan de libbensgefaarlike flechtperioade út it libben fan harren âlden.
De oantinkens hjiroan sieten feilich opburgen yn in koffer, dy't in libben lang sletten bleau. Pas as de bern fan Barend en Mimi nei harren dea de koffer iepenje, komt der in reis fol gefaar, eangst en lijen nei bûten. Undertusken komt ek it besef fan it gelok dat harren âlden bytiden hiene. Dat, neist harren fernimstichheid en moedich hanneljen, makke dat sy it oerlibben.
Fiifensântich jier nei de ûntsnapping fan it pear Boers lizze harren bern André, Yvette en Marion deselde rûte ôf. De reis fiert dwers troch Frankryk en Spanje en it trijetal hat ynkringende moetingen mei de bern fan minsken dy't harren âlden oan papieren of de grins oer holpen.
Yn de Fryslân DOK 'De Joadske Brulloft' stiet yn fjouwer dielen de oerlibbingskeunst en fearkrêft fan in Joadsk pear yn beset Europa sintraal. Tagelyk giet it ferhaal oer harren bern, de twadde generaasje, dy't it grutte respekt en leafde foar harren âlden ta spyt, libje moat mei it skaad fan de holocaust.
De Fryslân DOK dokumintêre 'De Joadske Brulloft' is yn fjouwer dielen fan 22 april ôf alle sneinen om 17.00 oere te sjen op telefyzje by Omrop Fryslân. Dêrnei fan 18.00 oere ôf alle oeren.


title: Eksperimint mei sprekoererjochter is suksesfol

maintext:
De sprekoererjochter by de rjochtbank fan Noard-Nederlân is in sukses. De rjochtbank hat oardel jier eksperimintearre mei saneamde sprekoeren by skeel. 55 Saken binne op it sprekoere behannele. By fierwei de measte saken is skikt (80 prosint). De rjochtbank pleitet foar in ferfolch op it eksperimint ek yn oare parten fan it lân.
Benammen de snelheid fan behanneling en de legere kosten wiene wol suksesfol. Oft dat ek sa wurkje soe as der minder kontrolearbere tastream is, is de fraach. Dat soe neffens de rjochtbank fierder útsocht wurde moatte by eksperiminten op gruttere skaal.


title: Eask: 10 jier sel en tbs foar deadlike stekpartij Berltsum

maintext:
It Iepenbier Ministearje hat 10 jier sel en tbs mei twangferpleging easke tsjin de 57-jierrige man dy't op 5 augustus foarich jier yn in pensjon yn Berltsum in 43-jierrige man deastuts. In 59 jierrige man rekke ek ferwûne.
Neffens de advokate fan de fertochte hat er út needwar hannele. De beide lettere slachtoffers soene him yn syn keamer opsocht ha, omdat se lêst hienen fan it lûd dat er feroarsake. De beide mannen hienen dronken.
De advokate seit dat de mannen de keamer binnendrongen, en de fertochte oanfoelen. Dy soe sjoen ha dat ien fan de mannen wat yn de hân hie, en dêrom helle er út mei in mes. Om himsels te ferdigenjen, seit de advokate.
De fertochte is psychysk ûndersocht yn it Pieter Baan Centrum yn Utrecht. Dêr waarden meardere stoarnissen fêststeld. De man is fermindere tarekkenber. Hy krige medisinen foarskreaun, mar soe dêrmei opholden wêze.
De man hat earder tbs hân. Nei in stekpartij yn in bibleteek yn Deventer lei de rjochter ek tbs mei twangferpleging op.
Oer twa wiken docht de rjochtbank útspraak.


title: Telefoanysk boeken by Jobinder aans fergees

maintext:
It telefoanysk boeken fan in rit by Jobinder is fan maaie ôf fergees. Jobinder is it wmo- en learlingeferfierssysteem yn Noardeast-Fryslân. Oant no ta moast in starttaryf betelje, fiif sinten de minút en de gebrûklike belkosten.
Provinsjale Steaten ha sein dat sy fine dat it fergees moat en dat gebeurt no dus. Minsken dy't gebrûk meitsje fan Jobinder kinne mei weromwurkjende krêft belkosten kompensearre krije.


description: Darter Danny Noppert fan De Jouwer is sneintemiddei yn de tredde ronde útskeakele fan it achtste Players Championship yn Barnsley. De 27-jierrige Noppert f

title: Noppert yn tredde partij ûnderút op Players Championship


title: Finzenis Norgerhaven yn Feanhuzen moat iepenbliuwe

maintext:
De finzenis Norgerhaven yn Feanhuzen moat iepenbliuwe. Op inisjatyf fan de PvdA tsjinje sân fan de acht fraksjes fan de gemeenteried fan Eaststellingwerf tiisdeitejûn in moasje yn by B en W. Yn de finzenis sitte op it stuit noch Noarske gefangenen, mar fan septimber ôf bringt Noarwegen gjin minsken mear yn Nederlânske sellen ûnder.
It kolleezje soe it ministearje in tasizzing fan de eardere steatssekretaris Fred Teeven wer yn it sin bringe moatte, dat der nei de Noaren wer Nederlanners fêsthâlden wurde sille yn Feanhuzen. Sluting fan de finzenis is net goed foar Eaststellingwerf, seit fraksjefoarsitter Henk Dongstra fan Ooststellingwerfs Belang. It giet te'n koste fan de wurkgelegenheid. By finzenis Norgerhaven wurkje 400 minsken. Der kinne goed 240 finzenen fêsthâlden wurde. Allinne D66 yn de ried fan Eaststellingwerf stipet de moasje oan B en W net.


title: Fryske wenningkorporaasjes lûke op tsjin lestenferswiering

maintext:
Fryske wenningkorporaasjes lûke tegearre mei de lanlike koepelorganisaasje Aedes op tsjin in nije lestenferswiering fan it kabinet. De maatregel moat der foar soarchje dat bedriuwen fia alderhande bûtenlânske konstruksjes fennoatskipsbelesting ûntdûke. Foar de wenningkorporaasjes hâldt dat yn dat se minder maklik jild liene kinne en dêrtroch folle minder ynvestearje kinne yn nijbou, en it duorsum meitsjen fan besteande wenningen.
Lanlik kin dizze maatregel de wenningkorporaasjes 300.000.000 euro it jier kostje. Neffens direkteur Rein Hagenaars fan de korporaasje Wonen Noardeast-Fryslân kinne de korporaasjes bûten de regeling holden wurde, om't sy gjin bûtenlânske ynvestearringen dogge. Hagenaars hat it oer in hiel min plan dat sa gau as mooglik fan tafel moat.
Elkien
Wenningkorporaasje Elkien seit yn in reaksje dat it bedriuw 42 miljoen mear oan fennoatskipsbelesting ôfdrage moat. Dit is foar Elkien omrekkene bygelyks 765 wenningen dy't ferbettere wurde kinne.


title: Kollum: "Mars fan Harns"

maintext:
"Jo kinne op sneon 2 juny oansteande net nei de lanlike en brokante túnfair yn Ryptsjerk, whatever it ek may be. De muzyk op it Oranjewâld Festival giet oan jo foarby. Lykas de Bachestafette yn Ljouwert en it muzykspektakel fan de Lemster toer. Al dy lju yn dy moaie kleurige pakjes út 1588 foar it skitterjende en massale histoarysk sjochspul yn Sleat steane foar lul: jo binne der net. De Abe Bonnema expierence yn Ljouwert, de Overtuinen Fair yn Drylts, in Jammerlijck Klaachlied yn Warkum en it Fluitskip yn Hylpen, dêr stiet nearne in hûn te harkjen. En de trein fan Taal op it spoar sit hartstikkene leech. Watte, al dy oare hûndert oare eveneminten moatte it 2 juny ek sûnder folk dwaan.
Want elk moat dy dei nei Harns. Jo ek. Dêr is nammentlik in demonstraasje. Tsjin gas- en sâltboarringen ûnder Waadsee.
No moat ik de jongere harkerkes earst efkes fertelle wat demonstraasjes eins binne. Tsjintwurdich demonstrearje je nammentlik inkeld troch Nee op jo telefoan oan te appen. Dan hear je ynienen by de tûzenen dy’t in ûnnoazel referindum oer de donorwet stypje. Of jo protestearje tsjin tefolle fertsjinjende bankdirekteuren. Of jo freegje om de kladbryfkes oer de dividintbelesting yn te sjen. Jo kinne jo soarch kwyt yn jo telefoan.
Eartiids giene wy te demonstrearjen. Ik ha noch gatten yn in stik greide tusken Nij Beets en Beetstersweach slein, tegearre mei Joop van den Berg. Dan yn optocht en foar elke tsien deaden yn Fjetnam setten wy in krús yn sa’n gat. En dy manmachtige demonstraasje tsjin kearnwapens yn Amsterdam: geweldich. En it moaie wie, lang om let krigen jo ek noch gelyk.
We stutsen massaal de fûsten omheech, joelen de ministers út, namen in pilske en giene wer nei hûs. Moaie dei hân. Lekker foar it gefoel. Dat dogge se dus no op 2 juny yn Harns. De Mars door Harns, sizze de Hollanners dan.
Mei syn hûnderttûzenen lûke we op nei it byld fan de Stiennen Man. Al sille we boargemaster Roel Sluiter, in âld-kommunist, dus dy hâldt fan demonstraasjes, wol net oan de kant krije, mar ik tink dat Lutz Jacobi yn it skaad fan De Robles wol oan it wurd komt. Se begjint nije wike as direkteur fan de Waadferiening; dan moat se in moanne hin en wer farre nei alle eilannen en dan kin se dus op 2 juny moai ferbaal los.
Sjoch, de Waadferiening is yn 1965 oprjochte, om't der wat Fryske idioaten twa dammen oanlizze woene nei It Amelân. De Waadferiening demonstrearre. Dat wol sizze, der wienen tsientûzenen leden en dy ûnderskreaune automatysk alles wat de Waadferiening woe en benammen nét woe. Sa krige de Keamer dan, krekt as no, tûzenen hantekeningen binnen. Spitich fan dy taktyk wie dat it ferhaal fan ús Waadsee altyd behoffene is troch de Amsterdamske grachtegordel, dy wie manmachtich lid en bepaalde wat der barde.
Dus rinne op 2 juny wierskynlik de Jesse Klavers en Lilian Marijnissens foarop. Want yn de Fryske polityk sjoch ik gjin minsken dy’t ferbaal sa goed ûnderlein binne yn soksoarte ûnderwerpen dat de media dêrfan út de skroeven reitsje en soargje dat it ferhaal dûbeld sa hurd oankomt yn Den Haach. Freek de Jonge moast Grins ommers ek rêde, noarderlingen kinne dat blykber net.
Us provinsjaal bestjoer mompelet ek wol ris sunich wat oer boarringen, mar ik sjoch se 2 juny ek noch net foarop rinnen yn Harns. Dy moat dan fêst nei Sleat of Drylts. Retze van der Honing fan GrienLinks is it iennichste steatelid dat meitoffelet, mar dy is sadanich âld dat er him al werom lûkt yn de Hearrenfeanse ried. Theunis Piersma wurdt ek neat, want elke boer kin syn bloed wol drinke en jo moatte ek de boeren mei ha yn it ferhaal, want de fersilting yn it noarden komt fan it sâlt. En fierder binne we stil, roppe net lûd.
Mar wat is it no moai dat wy yn dit soarte omstannichheden net mear ôfhingje fan de Hemmo Muntinghs en de Arjan Berkhuysens. Dat we no sels it Fryske lûd en gefoel oer de Waadsee heare litte kinne. Ik ha der suver al sin oan. Demonstraasje.
Bliuw fan ús Waadsee ôf. En fan Lutz."


title: Akkrum feroaret yn it New York fan 1896

maintext:
Akkrum giet dizze simmer werom yn de tiid en feroaret yn it New York fan 1896. Yn dat jier boude de âld-Akrummer Frank Cooper it grutste warehûs yn dy Amerikaanske stêd. Dêr binne se yn Akkrum grutsk op en dêrom bouwe se dat warehûs op skaal nei yn it sintrum fan it doarp.
Hûnderten frijwilligers stekke harren yn de klean fan doe om de belibbing echt te meitsjen. Freed waard it bouboerd ûntbleate en koene de frijwilligers al efkes proefdraaie. It gebou moat klear wêze foar 9 juny. Dan sil Akkrum foar it earst werom yn de tiid.


title: Twa drugspannen yn Ljouwert sletten

maintext:
Boargemaster Ferd Crone hat twa drugspannen sletten. It giet om in wenning oan de Gealannen en in keamer yn in gebou oan de Foarstreek. Yn de wenning oan de Gealannen fûn de plysje in himpkwekerij. Oan de Foarstreek waarden hannelsfoarrieden harddrugs en guod dat brûkt wurdt by drugshannel fûn. De drugshannel soarget foar in soad oerlêst foar omwenners.
Gemeente, plysje en Iepenbier Ministearje wurkje yntinsyf gear om dit oan te pakken.


title: Poiesz fiert 95-jierrich jubileum mei mânske oranjekoeke

maintext:
Supermerkketen Poiesz bestiet dit jier 95 jier. Ta gelegenheid dêrfan krije sawat santich soarchynstellings yn it hiele Noarden moandei in stikje oranjekoeke. Alle 25.000 stikjes wurde snien út ien mânske koeke, fan mar leafst 9,5 by 9,5 meter.
It famyljebedriuw is oait begûn mei in grientesaak fan tolve kante meter oan de Havenstraat yn Snits. Yn 1962 waard de earste winkel iepene. "Een zelfbedieningswinkel, dat was een nieuw fenomeen," fertelt Piet Smit, algemien direkteur Poiesz. No hat it bedriuw 69 fêstigingen, yn fiif noardlike provinsjes. "We zijn enorm trots. Regionaal zijn we marktleider. Ons geheim is dat we ons aanpassen aan de noordelijke klant, we zijn een nuchter en eerlijk bedrijf." Guon minsken ha it oer de 'Poi' as se nei de supermerk gean, oaren sizze 'Pois', mar yn Snits ha se it oer 'Puis'. It makket Smit net út. "Als ze maar bij ons boodschappen doen. Piet Smit wurket ek al goed tritich jier by it famyljebedriuw út Snits. "We voelen ons allemaal Poiesz, ook al heet ik Smit. De families Poiesz en Smit zijn door trouwerijen met elkaar vergroeid."
"It is de grutste oranjekoeke dy't oait makke is. It is in enoarme prestaasje. De loads stiet fol mei taart," fertelt Thirza de Rond, se is ferantwurdlik foar de ynkeap fan de bakkerij. "We snije der 2800 taarten fan en dy geane nei de fêstigingen en de filiaallieders geane dêrmei nei de soarchynstellingen." Ek bakker Jan Obe Nauta is wiis mei it resultaat. "Der stiet wat prachtich moais. By it meitsjen moasten we de kop derby hâlde, mar dat moat fansels altyd."


title: FIDEO: Achter de skermen by Frisian Flag

maintext:
De spanning yn de wrâld nimt ta. Syrië is ien grut striidtoaniel, en Ruslân en de Feriene Steaten steane rjocht tsjinoer inoar. De oarlochstaal fljocht ús om de earen. Yn seker sin jout it de needsaak oan fan de oefeningen sa't dy no hâlden wurde op de fleanbasis yn Ljouwert.
Frisian Flag, in yngewikkelde meardaagse oefening mei mear as santich fleantugen, en tûzen man ekstra personiel. In bysûndere operaasje dêr't Omrop Fryslân by hege útsondering efter de skermen sjen mocht. It resultaat dêrfan sjogge jo yn ús reportaazje.


title: "Problemen op wenningmerk hieltyd grutter"

maintext:
De problemen op de wenningmerk wurde hieltyd grutter. It oanbod wurdt almar lytser, de wenningen wurde djoerder en it oantal transaksjes giet omleech. Yn fergeliking mei deselde perioade foarich jier binne der it ôfrûne fearnsjier yn Fryslân 12 persint minder huzen ferkocht. Dat seit de Nederlânske makelersferiening NVM.
De NVM warskôget al langer foar de tanimmende krapte op de wenningmerk. Dy komt ûnder oare trochdat der yn de krisis te min nije wenningen boud binne. De efterstannen binne noch net fuortwurke. Foaral foar starters en senioaren falt der net folle te kiezen.


title: Selstraf fan 2,5 jier foar himphannel yn wytwaskjen jild

maintext:
In ynwenner fan Easterwâlde is ta twaenheal jier selstraf feroardiele foar it yn besit hawwen fan 31 kilogram himp en foar wytwaskjen. Hy hie in trochladen pistoal ûnder syn matras te lizzen. De man waard yn 2015 yn Noardwâlde fêstnaam, dêr't er doe wenne mei syn freondinne. De plysje die in ûndersyk tsjin him en ek tsjin syn healbroer (47) út Assen omdat der tips binnenkaam wiene dat se yn de himphannel sieten.
De Easterwâldster sei dat er de himp net ferhannele, mar brûkte om der CBD út te heljen, in alternatyf middel foar it bestriden fan pine. Wat tsjin him spruts wiene ûnferklearbere slompen jild en in BMW foar de doar. De rjochtbank achte himphannel en wytwaskjen bewiisd.
De healbroer krige ek straf. Hy moat in heal jier de sel yn foar wytwaskjen fan jild, omdat er in soad kontant jild yn 'e hûs te lizzen hie en in soad op de bank. Yn beide gefallen is net bekend hoe't de man oan it jild komt. Beide manlju moatte al it wytwosken jild werombetelje oan de steat.


title: Subsydzje foar teäterstik oer tsjerkebrân Minnertsgea

maintext:
De stichting Grut Hermana hat 9.500 euro subsydzje krigen fan de provinsje, foar in grut teäterstik. It stik wurdt yn novimber spile en giet oer de gefolgen fan de grutte brân yn de tsjerke yn Minnertsgea yn 1947.
It is de bedoeling dat de doarpsmienskip en de regio sa folle mooglik belutsen wurde by it filmyske lokaasjeteäterprojekt. De provinsjale subsydzje komt út it Iepen Mienskipsfûns.


maintext:
Arriva sjocht tefreden werom op Keningsdei. It ferfiersbedriuw sette juster ekstra bussen, treinen en personiel yn om minsken nei en út Grins te ferfieren. Dy stêd krige de keninklike famylje op besite en luts dêrtroch ekstra besikers. Neffens Arriva hawwe der juster sa'n 10.000 minsken yn har treinen en bussen sitten. Sy koene ûnder oare letter werom út de stêd, omdat de lêste trein pas om ien oere gie.
Ek op in tal oare stasjons waarden ekstra minsken ynset, dat wie ûnder oare it gefal yn Ljouwert.


title: Mei drugs en sûnder rydbewiis achter it stjoer yn Ljouwert

maintext:
In 41-jierrige Drachtster is moandeitenacht syn rydbewiis kwytrekke, om't hy ûnder ynfloed fan drugs achter it stjoer siet. De man foel op, doe't hy by winkelsintrum De Centrale yn Ljouwert tsjin it ferkear yn ried. De plysje sette de automobilist oan de kant. Neffens de plysje wie dúdlik te sjen, dat er drugs brûkt hie. Om dy reden is der in bloedproef ôfnaam.
Op de Troelstrawei yn Ljouwert waard moandeitenacht in 39-jierrige automobilist út Aldebiltsyl oan de kant set. De man krige proses-ferbaal, om't hy sûnder jildich rydbewiis ried.


title: Jarretank kantelet en bedarret op njonkenlizzende dyk

maintext: Op de Oude Ringmuur yn Harns is fannemiddei in jarretank kantele. De tank siet achter in trekker. By it kanteljen waard in bestelauto rekke. Dêrnei bedarre de tank op de njonkenlizzende paralleldyk. Mooglik hat de trekkerbestjoerder de bocht ferkeard ynskatten. De jarretank wie hast leech en der is mar in bytsje jarre op de dyk bedarre. In spesjalisearre bedriuw hat dit skjinmakke. Der is fierder net ien ferwûne rekke.


title: LIVE: Ferhoaren oer ferbouwing De Lawei Drachten

maintext:
Wat is der allegearre krekt misgien by de ferbouwing fan skouboarch De Lawei yn Drachten. Om dat yn byld te krijen sil in spesjale ûndersykskommisje de belutsenen befreegje.
Foar de ferhoaren wurde twa dagen útlutsen. It begjint woansdeitemoarn om 9.00 oere mei direkteur Stef Avezaat fan De Lawei. Hy ferskynt frijwillich foar de kommisje. Om 11.00 oere is gemeentlik projektlieder Evert Visser oan bar en om 13:30 oere Tjeerd van Bekkum. Hy wie boargemaster fan de gemeente Smellingerlân yn de tiid dat De Lawei ferboud waard. Tongersdei ferskine dan de eardere wethâlders Nieske Ketelaar en Marja Krans foar de kommisje en as lêste de eardere controller Edgar Kuiper.
De ferhoaren fine plak yn it Van der Valk-hotel yn Drachten. Se binne iepenbier en dus tagonklik foar publyk. De ferhoaren binne ek live te folgjen op de webside fan de gemeente.
Tweets by @zeldenrust007


title: Friezen om utens: Froukje van der Hoek út Baly

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Froukje van der Hoek, se wennet op Baly. Nei har oplieding hbo-v beslút se hiel wat oars te dwaan. Mar ja, is dat de bêste kar ek foar de takomst?
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwwadders.


title: Snits Wyt Swart ferrast mei oerwinning yn Hoorn

maintext:
Snits Wyt Swart hat snein trije punten pakt tsjin Hollandia. Yn Hoorn wûnen de Snitsers mei 0-1 fan de nûmer fjouwer fan de sneinshaadklasse A.
Foar it skoft gie it aardich lykop tusken de twa teams, mar de bêste kânsen wienen foar Hollandia. De oanfallers fan de thúsploech hienen it fizier lykwols net op skerp.
Betiid yn de twadde helte kaam Snits Wyt Swart op foarsprong. Matts Bruining makke de 0-1. Dêrnei wienen op 'e nij de measte kânsen foar Hollandia. In protte ynsetten gienen oer of neist en oars stie Snits-keeper Boersma op it goede plak.
Snits Wyt Swart docht mei de oerwinning goede saken. De ploech fan Germ de Jong klimt nei it feilige tolfde plak.


title: UPDATE: Brân yn reiden dak yn Harns

maintext:
Yn Harns hat woansdeitejûn in brân west yn in wenning mei in reiden dak. De brân bruts om kertier foar achten út op de Midlumerleane. Meardere ienheden waarden oproppen om it fjoer te blussen. Dêrby waard ek gebrûk makke fan in heechwurker. Om healwei njoggenen waard it sein brân master jûn. Der is net ien ferwûne rekke, wol hawwe de bewenners fan it hûs slachtofferhelp krigen. It is noch net dúdlik hoe't de brân ûntstien is.
#Akkrum Kanadeeskestrjitte. Assistentie brandweer ivm afzetting weg. Betrof blikseminslag. Geen gewonden. Geen brand. Wel schade. Weg straks weer vrij. Werken in de regen.... pic.twitter.com/M3z5IHC4Dy — Oeble Bouma (@OebleBouma) April 4, 2018


title: Lemster syljacht brûkt by minskesmokkel

maintext:
Fjouwer Oekraynske smokkelers en njoggentjin yllegalen binne yn oktober ferline jier yn Ingelân oanhâlden, nei't se It Kanaal oerstutsen wiene mei in syljacht dat se fia it Lemster ferhierbedriuw Enjoy Sailing hierd hiene. It giet om it syljacht Flamingo. Om it jacht hiere te kinnen, brûkten de smokkelers falske identiteitspapieren.
Nei't it skip yn it Ingelske plakje Southwold oanlein hie, waarden twa Oekraïners en njoggen yllegalen troch de Kustwacht oanhâlden. De twa oare smokkelers en tsien yllegalen waarden oanhâlden yn in auto, wêrmei't se ûnderweis wiene nei Ipswich. Trije smokkelers krije op 10 maaie te hearren wat harren straf wurdt. De fjirde fertochte is frijsprutsen, mar wol it lân útset om't hy sels ek yllegaal wie.
Neffens de Britske autoriteiten wie it jacht hielendal net geskikt foar de reis oer It Kanaal. Enjoy Sailing lit witte dat se it jacht yntusken sûnder skea werom ha.


title: Motor botst mei bestelauto by Ferwert: twa ferwûnen

maintext:
Twa opsittenden fan in motor binne tiisdeitemiddei ferwûne rekke by in botsing mei in bestelauto op de Ljouwerterdyk by Ferwert. Neffens tsjûgen fleach de motor nei de oanriding troch in bushokje. De twa opsittenden fan de motor binne mei ûnbekende ferwûningen mei de ambulânse nei it sikehûs yn Ljouwert oerbrocht.
De bestjoerder fan de bestelauto kaam mei de skrik frij. De dyk waard foar in diel ôfsletten. De tadracht fan it ûngelok wurdt ûndersocht.


title: Gjin koartingspas LF2018, mar in soad fergese eveneminten

maintext:
Der komt gjin spesjale koartingspas foar minsken mei in smelle beurs, dy't ek nei de djoere foarstellingen fan Kulturele Haadstêd ta wolle. Wethâlder Sjoerd Feitsma fan de gemeente Ljouwert fynt dat in minimapas stigmatisearjend wurket.
Stigmatisearjend
"Wy hawwe yn it ferline wolris neitocht oer in pas, mar it is bêst yngewikkeld om dêr in kar yn te meitsjen. Dat soart systemen binne stigmatisearjend en se binne ek relatyf djoer. Foar dit jier hawwe wy derfoar keazen om safolle mooglik eveneminten fergees tagonklik te meitsjen. De gemeente tinkt wol nei oer sa'n systeem, mar dat hoecht net beslist yn 2018, want dêrnei is der ek noch fan alles te dwaan."
"Yn stêden lykas Grins en Antwerpen hawwe se in stedspas. Dy is beskikber foar elkenien. It is in pas dêr'tst grutsk op bist. Dat liket my better ta, mar wy wolle der earst efkes goed yn dûke om te sjen oft it echt helber is. Dat is op himsels frij djoer. Der binne ek oare systemen om soks te dwaan."
Sykje op 'Wat is fergees'
De fergese eveneminten binne dreech te finen op de webside fan Kulturele Haadstêd 2018. Ferantwurdlike Immie Jonkman: "Op ús webside kinst aansen tenei ek sykje op 'wat kostet in bepaald projekt'. Kinst no al sykje op datum of sjenre, mar straks ek op dingen dy't fergees binne."
"Omdat wy fan dei 1 ôf sein hawwe: Alles mei by ús op de aginda", stean der in hiel soad dingen op. Gelokkich kinst sykje op in tiidrak, lykas bygelyks in wykein. Dat gerjochte sykjen makket it al folle dúdliker. Aansen kinst ek sykje op kosten. Ast gjin jild hast en wol earne hinne wolst, kinst sykje op watfoar dingen fergees binne.
Nije programmakrante
"Op 8 maaie komt in nije LF2018-programmakrante út. Dat wurdt hûs-oan-hûs ferspraat. Dêr stiet by elk evenemint dúdlik oanjûn oft it fergees is of net. Ik snap dat it lestich sykjen is op sa'n folle webside, mar miskien moatte wy oan de oare kant ek mar bliid dwêze dat der safolle op stiet. Dat betsjut dat der in soad aktiviteiten binne. En in pear fan de grutte eveneminten, lykas de reuzen fan Royal de Luxe en de 11 Fountains binne ek fergees."


title: SC Hearrenfean wint troch goals nei it skoft fan VVV-Venlo

maintext:
SC Hearrenfean hat sneontejûn yn de striid om in ticket foar de play-offs goede saken dien troch te winnen fan VVV-Venlo. Troch doelpunten fan Reza Ghoochannejhad en ynfaller Nemanja Mihajlović wûn de ploech fan trainer Jurgen Streppel mei 2-0 fan de Venloërs.
De earste kâns fan Hearrenfean kaam fan de foet fan Marco Rojas. De Nij-Seelanner skeat nei tsien minuten spyljen de bal krekt njonken de goal fan keeper Lars Unnerstall. Fiif minuten letter die Denzel Dumfries itselde. Hearrenfean hie it oerwicht, krige de wat skoaringsmooglikheden, mar seach VVV-Venlo healwei de earste helte de grutste kâns krijen.
Skiedsrjochter Dennis Higler wiisde nei in lichte oertreding fan Pelle van Amersfoort op Lennart Thy nei de stip. Clint Leemans gie efter de bal stean, mar doelman Martin Hansen kearde de ynset fan de middenfjilder fan VVV-Venlo.
Doelpunten
Hearrenfean kaam tweintich minuten foar it ein fan de wedstriid op foarsprong. Ut in foarset fan Jordy Bruijn brocht spits Ghoochannejhad syn ploech oan de lieding. Tsien minuten letter beslisse Mihajlović de wedstriid. Mei in skot yn de koarte hoeke stelde hy de oerwinning en dus de trije punten feilich.
VVV-Venlo - SC Hearrenfean 0-2 (0-0). 69. Reza Ghoochannejhad 0-1, 79. Nemanja Mihajlović 0-2. Bysûnderheid: 27. Clint Leemans mist strafskop. Giele kaarten: Leemans, Vito van Crooij (VVV-Venlo), Bulthuis (SC Hearrenfean). Skiedsrjochter: Dennis Higler.
Opstelling SC Hearrenfean: Hansen; Dumfries, Høegh, Bulthuis, Pierie; Bruijn (71. Vlap), Van Amersfoort, Kobayashi; Rojas (70. Doke Schmidt), Ghoochannejhad, Zeneli (71. Mihajlović).


title: Omrop TIP: It bêste fan LF2018

maintext:
It is 2018, wat betsjut dat hiel Ljouwert en ek Fryslân de kulturele haadstêd fan Europa is. Op tongersdei 12 april start by Omrop Fryslân it programma 'It bêste fan LF2018'. Fan alle reportaazjes dy't Omrop Fryslân makket oer de LF2018-projekten is it programma 'It bêste fan LF2018' foarme, dat alle tongersdeis om 18.45 oere te sjen is op telefyzje.
Witte wat der spilet by LF2018 en de moaiste projekten meikrije? Yn it programma 'It bêste fan LF2018' wurde de bêste saken útljochte. Yn de earste ôflevering op tongersdei 12 april binne de earste reportaazjes te sjen.
DNA
Yn it skoaltelefyzjeprogramma Tsjek wurdt alle wiken it DNA fan in jonge of famke út de klasse tsjekt. Bysûndere ferhalen wikselje hilaryske ferhalen ôf. Yn dizze reportaazje it bysûndere ferhaal fan Gerrit de Vries (13). Yn febrewaris 2017 krige hy te hearren dat hy harsenstamkanker hat. Yn Tsjek myn DNA fertelt Gerrit syn bysûndere ferhaal.
Sjen yn it tsjuster
In nachtlike foarstelling yn Burchwert as earbetoan oan dichter Tsjêbbe Hettinga.
Planeet Escher
Der wurdt hurd wurke oan de Eschertekkens foar Kulturele Haadstêd 2018. Ek yn Makkum komt it iene kleed nei it oare op tafel. Al twa jier komt in groep froulju ien kear yn 'e moanne byinoar yn de biblioteek fan Makkum om te wurkjen oan de kleure tekkens.
Lân fan taal
Yn Ljouwert is de Taletún en it Talepaviljoen iepene. Beide binne ûnderdiel fan ien fan de meast promininte projekten fan LF2018: Lân fan taal. De Taletún is in audio-aventoer yn de Prinsetún.
It bêste fan LF2018 is fan tongersdei 12 april ôf alle tongersdeis te sjen om 18.45 oere op telefyzje. Mear ynformaasje stiet op Omropfryslan.nl/itbestefanlf2018.


title: Rjochtbank: gjin útspraak mear oer festival Psy-Fi 2016

maintext:
De rjochtbank yn Ljouwert wol gjin útspraak mear dwaan oer de fergunningen foar it Psy-Fi-festival fan twa jier ferlyn. In útspraak soe neffens de mearfâldige keamer sinleas wêze, om't de fergunningen foar dit jier op in oare juridyske basis nommen wurde. Sa hat de gemeente al witte litten dat it festivalterrein yn it Griene Stjergebiet dit jier hielendal oars wurdt. Fierders wurde lûdsnoarmen skerper, om omwenners tsjin it lûd fan it festival te beskermjen.
De rjochter hat de gemeente Ljouwert yn 2015 al op de fingers tikke foar de fergunning fan it festival. De planologyske ûnderbouwing, de evenemintefergunning en de lûdsûntheffing binne troch de rjochtbank ûnrjochtmjittich ferklearre.


title: Provinsje Fryslân buorket goed wat jild oanbelanget

maintext:
De provinsje hat oer it jier 2017 37,2 miljoen euro oerhâlden. Dat docht bliken út de finansjele ramtnota 2019 fan deputearre Sander de Rouwe. Trochdat it goed giet, is der ek romte om mar leafst 22 miljoen ekstra te ynvestearjen yn saken lykas ferkearsfeiligens en de Iselmarkust.
Fytstunnel
De provinsje wol ûnder oare 650.000 euro útlûke foar in fytstunnel by Marsum. Der wurdt 2 miljoen frijmakke foar ferskate projekten by de Iselmarkust del. Der kin meikoarten ek wer jild oanfrege wurde út it Iepen-Mienskipsfûns foar maatskiplike inisjativen en eveneminten. De provinsje stelt dêr 1,8 miljoen euro foar beskikber. Nije oanfragen kinne wer yntsjinne wurde fan 7 maaie ôf oant 1 juny. De provinsje ferwachtet in soad flecht op 'e koai, want ek by de foarige omrin wie der in soad belangstelling foar dit fûns.
Wetsus kriget 2,25 miljoen
Wettertechnology-ynstitút Wetsus kriget 2,25 miljoen euro om de takomst feilich te stellen. Neffens de provinsje is dat nedich om derfoar te soargjen dat Wetsus ek nei 2020 wer fierder kin. Al mei al kin it by de Provinsje Fryslân wat lije, omdat de strukturele ynkomsten heger binne en bliuwe as de strukturele útjeften.


title: Spesjaal festival foar artysten mei asyleftergrûn

maintext:
Op it Befrijdingsfestival yn Ljouwert is der kommend wykein net allinnich in regulier festival, mar ek in spesjaal ûnderdiel foar artysten dy't yn in asylsikerssintrum wenje of wenne hawwe. Se komme út it hiele lân wei foar it festival Onderweg, as ûnderdiel fan it Befrijingsfestival. Der binne muzikanten, film- en teätermakkers en dichters. De optredens binne yn de stedsoäse, it nije publiekssintrum fan Kulturele Haadstêd. It festival Onderweg is in inisjatyf fan Stichting de Vrolijkheid en IepenUP.
De stichting organisearret kreative workshops yn asylsikerssintra yn Nederlân, mei dûns, muzyk en film. IepenUP is ûnderdiel fan Kulturele Haadstêd en rjochtet him op aktuele fraachstikken.


title: Wês wach: it is 1 april

maintext:
It is net allinne earste peaskedei dizze snein, mar ek nochris 1 april. De dei om in oar foar de gek te hâlden. Dus wês wach.
Mata Hari?
It Fries Museum melde in foto te hawwen dêr't Winston Churchill mei Mata Hari op stiet. Se soenen in persoanlike bân hân hawwe. De foto út 1906 soe fan in anonime skinker komme. Tsja...
Bûtergeil?
Tresoar krige in nije oanwinst fan in anonime samler: in kolleksje fan Frysk pornografysk materiaal mei dêrby acht jiergongen fan it tydskrift 'Bûtergeil', út 1955 oant 1962. Tsja...
Hein Kuiken?
Yn Harns wienen de ferkiezingsbuorden fan Hein Kuiken (PvdA) sa populêr dat, benammen froulike, kiezers oanjoegen dat se graach in poster ha woenen. De 15 buorden koenen snein ophelle wurde. Tsja...
Sop?
Op De Jouwer soe soprestaurant Mate'ndSoup de doarren iepenje op it plak dêr't no it bedriuw MediaSoep sit. Der kamen fuort al reservearringen foar it restaurant binnen. Spitich, mar dit wie dus ek in 1 aprilgrap, fan MediaSoep sels. Tsja...
Primeur voor vliegbasis Leeuwarden. Rechtstreeks van de tekentafel: onze eerste F-16 met zonnepanelen! Vandaag nog aan de stekker, morgen in de lucht. Hopelijk schijnt de zon! pic.twitter.com/Rae67OgPWq — Vliegbasis Leeuwarden (@VlbLeeuwarden) April 1, 2018
F-16 mei sinnepaniel?
De Ljouwerter fleanbasis hat in primeur: in F-16 mei sinnepanielen. Hjoed noch oan de stekker en moarn yn de loft. Tsja...
Strie?
By de webshop Datona yn Haulerwyk fûnen se dat ynpakmaterialen folle miljieubewuster koenen. Tenei gjin plastic of karton mear yn de pakketsjes, mar strie. It jout wol wat rotsoai, mar it is wol biologysk ôfbrekber. Tsja...
Fluitsje?
De NS kaam mei it nijs dat se kursussen 'manueel fluiten' foar alle kondukteurs organisearje. Stikkene of ferlerne fluitsjes soenen fan earste peaskedei nammentlik net mear ferfongen wurde. Dan moatte kondukteurs dus op har fingers fluitsje kinne. Tsja...
Stress?
En comedian Jochem Myjer sil kolleezje jaan oan de Universiteit Leiden. Yn it fak 'Geen paniek - Stressvrij door je studententijd' helpt er studinten om har drokke bestean te relativearjen. Tsja...
Python?
De Efteling hat de Python geskikt makke foar jonge bern, poppen sels. It pretpark soe der alles oan dien hawwe, sadat de lytskes tenei ek feilich yn de achtbaan kinne. Tsja...
Soundboard?
En dan noch it soundboard fan Omrop Fryslân. Wie dat no ek in 1 aprilgrap of net? Nee, dus. In soundboard is in soarte fan paniel mei allegearre knopkes. Ast op ien fan die knopkes drukst, dan spilet der in muzykje of in audiofragmint. Yn de Omrop-app is it soundboard te finen mei allegearre Fryske útspraken, lykas dy fan kroechbaas Jolke. Tsja...


title: Beslút oer takomst swimbad Boalsert útsteld

maintext:
De gemeenteried fan Súdwest-Fryslan hat noch gjin beslút naam oer de takomst fan swimbad Vitaloo yn Boalsert. It kolleezje wol uterlik yn 2021 it bad ôfstjitte. Neffens it kolleezje rint it tal besikers werom, is de besuniging fan hast in ton sûnt 2016 net helle en moat der de kommende jierren jild by om it ûnderhâld oan it swimbad te dwaan.
De ried wol dat der earst mear ûndersyk komt nei de mooglikheid om it swimbad yn Boalsert iepen te hâlden. Foar 21 desimber fan dit jier moat der mear dúdlikheid komme. Dan rint it kontrakt mei de eksploitant, Optisport Bolsward BV, ôf.


title: Plusflaggen en -koekjes by projekt PlusMienskip yn Mildaam

maintext:
Yn Mildaam is freedtemiddei it keunstprojekt PlusMienskip begûn, fan de mienskiplike doarpen Mildaam, Ketlik en Bontebok. Sawat tritich minsken diene mei oan in fytstocht, dy't alle trije doarpen oandie. PlusMienskip is betocht troch keunstner Marcel Prins. Yn it ramt fan it keunstprojekt moatte oeral yn en by de doarpen grutte en lytse plussen yn it lânskip ferskine. Dy binne neffens de keunstner in teken fan ferbining, mienskip en moeting.
Bewenners út de trije doarpen, dy't meihelpe om in plus te timmerjen, bouwen en steapeljen fan stiennen of hout, kinne boppedat in 'pluske' fertsjinje. Op de grutte finale op 15 septimber binne dêr dan prizen mei te fertsjinjen. It projekt PlusMienskip is in ûnderdiel fan LF2018 en De Reis fan Keunstwurk.


title: Drank- en hurdrider trappearre

maintext:
In 48-jierrige drankrider út Ljouwert is moandeitejûn oanhâlden nei't de man yn de Schoppershofstrjitte tsjin twa auto's riden wie. De auto's rekken skansearre troch de oanriding. De drankrider sit noch fêst foar ûndersyk.
In oare bestjoerder út Ljouwert rekke syn rydbewiis kwyt om't de man op de A32 by Werpsterhoeke 157 kilometer ried, dêr't 100 kilometer it maksimum is.


title: Lanlik protest tsjin gas- en sâltwinning op 2 juny yn Harns

maintext:
Ferskate aksje- en belangegroepen út meardere provinsjes sille sneon 2 juny yn Harns mei bewenners aksjefiere tsjin gas- en sâltwinning yn ûnder mear de Waadsee. It protest krijt de namme Samen TegenGas Harlingen.
De aksjefierders binne benaud dat de risiko's en kosten fan de skea net mear opwage tsjin de opbringsten fan de gaswinning. De aksje rjochtet him foaral tsjin de mynboubedriuwen Frisia, Vermilion en NAM.
By de aksje sille sprekkers út de lanlike en gemeentlike polityk sprekke. Ek sille se symboalyske reade kaarten útdiele oan de trije mynboubedriuwen.
It gas moat dochs earne weikomme
De gaswinning yn Grinslân moat yn it jier 2030 ta nul redusearre wêze. Dat jout grutte druk op de gasfjilden yn de oare regio's, seit Machiel Aarten fan de aksjegroep Laat Fryslân Niet Zakken yn it radioprogramma Weistra op Wei.
Wêr binne se krekt benaud foar?
Mei de nije metoade dy't no tapast wurdt, it saneamde fracking, wurdt wetter mei gemikaliën de grûn yn pompt om de ierdlagen sa te preparearjen dat it gas der makliker út te heljen is. In diel fan dy gemikaliën bliuwt yn de grûn sitten. De oerheid seit dat dat gerêst kin, seit Aarten. "Maar niemand weet wat dat op langere termijn doet. Het lijkt op de beginjaren van de gaswinning in Groningen. Toen werd er gezegd: "Er kan servies gaan rammelen, meer niet". Dat is dus uit de hand gelopen", seit Aarten.
Wêrom pas op 2 juny?
It kostet tiid om as ferskillende aksjegroepen mei-inoar jo ta te rieden op in mienskiplike aksje. Wy wolle dat de stim fan de tsjinstanners heard wurdt yn Den Haag. Dat hat fierste lang duorre. Gemeenten en provinsjale steaten hawwe al dúdlik makke dat se tsjin de winning binne, omdat dat slimme grûndelgong jout. De polityk hat ek sinjalen ôfjûn dat se net bliid binne mei fracking, gaswinning út de lytsere fjilden en ek sâltwinning. Dy protesten en de tsjinstimmen moatte no ek yn Den Haag trochklinke.
Hoe sjocht it protest derút?
Der komme trije grutte reade kaarten: Ien pleatse wy foar it haadkantoar fan Vermilion, ien foar it haadkantoar fan Frisia Sâlt en ien op de seedyk foar de gaswinningr troch de NAM. "Wij pikken het niet langer", seit Aartsen.


title: Noardeast-Fryslân protestearret tsjin gaswinning Pitersyl

maintext:
Gemeentebelangen Noardeast-Fryslân ropt minister Eric Wiebes fan Ekonoamyske Saken op, om de tastimming dy't jûn is foar gaswinning yn Pitersyl yn te lûken. Ek wol de partij dat de NAM ophâldt mei de tariedingen om te boarjen op de lokaasje. Gemeentebelangen hat in protestflagge delsetten op de boarlokaasje Warfstermûne. De partij wol hjirmei oanjaan dat it tsjin gaswinning en de metoade fan fracken is. Dat soe yn in gebiet dat gefoelich is foar ierdbevingen yn har eagen net feilich wêze.
Mei it plantsjen fan de flagge wol Gemeentebelangen Noardeast-Fryslân de ynwenners fan Pitersyl en omjouwing in hert ûnder de riem stekke.


title: Fytser ferwûne by oanriding Skarsterbrêge

maintext:
In frou op in fyts is tiisdei ferwûne rekke by in ûngelok yn Skarsterbrêge. Se soe de Hollandiastrjitte oerstekke en waard dêrby oanriden troch in auto.
De ferwûne frou is mei in ambulânse nei it sikehûs brocht. It is noch net dúdlik wat de oarsaak fan it ûngelok is en hoe't it slachtoffer deroan ta is.


title: Sint-Jânsgea wint Komplimint Oarlochsmonumint

maintext:
It grêfmonumint foar Richard Jung yn Sint-Jânsgea is as winner út de bus kaam fan it Komplimint Oarlochsmonumint. Dit is in inisjatyf fan de provinsje en it Nasjonaal Komitee 4 en 5 maaie, yn oparbeidzjen mei Stichting Erfgoed en Publiek. De sjuery fynt it hiel posityf dat it doarp de bern by it monumint belûkt en boppedat it monumint fierder útwreidzje wol.
Dochs gienen ek de oare fjouwer nominearre oarlochsmonuminten net mei lege hannen nei hûs. It Fredesmonumint yn Ealahuzen, it Monumint foar Jan Eisinga op De Gordyk, it Monuminteplein yn Koarnwertersân en it Oarlochsmonumint yn De Pein krigen in oarkonde om de klam te lizzen op it belang fan de monuminten yn de omjouwing.


title: Automobiliste mei buske oer de kop by Drylts

maintext: In frou is woansdeitemiddei ferwûne rekke by in iensidich ûngelok op de Zuidwesthoekwei yn Drylts. De frou is troch ûnbekende oarsaak mei har bestelbuske op de kop yn de berm bedarre. De frou siet beknypt en dêrom is de brânwacht oproppen. Personiel fan de ambulânse is ek op it plak fan it ûngelok.


title: Frysk Boun om Utens fiert 95-jierrich bestean

maintext:
It Frysk Boun om Utens fiert sneon it 95-jierrich bestean. Dat wurdt dien yn Ljouwert mei de jierlikse Friezedei. Leden fan 16 Fryske Kriten út plakken as Apeldoorn, Assen, Bodegraven, Den Haag, Zwolle en Utrecht moetsje inoar dan. De gearkomste op it provinsjehûs begûn fansels mei it Frysk folksliet en der wie ek in taspraak fan kommissaris fan de Kening Arno Brok.
Senioaren
De Fryske Kriten hawwe ferlet fan jonge leden foar it fuortbestean. Sa njonkelytsen binne it echt senioareferienings oan it wurden, mei in gemiddelde leeftiid fan 70 jier. Toanielfoarstellingen en oare aktiviteiten binne hieltyd faker op middeis, omdat it jûns foar guon leden beswierlik wurdt. Der is noch mar ien Krite mei in eigen toanielklup, dat is dy fan Assen. Fanwege de hege leeftiid is dy fan Bodegraven al opdoekt. Der binne noch wol fjouwer kriten mei in eigen koar. Dy koaren lieten har goed hearre op de Friezedei.
Untfangst omrop
In wichtich aksjepunt fan it Frysk Boun om Utens is altyd de ûntfangst fan Omrop Fryslân bûten Fryslân. Op guon plakken is dy ûntfangst prima, mar de KPN is ophâlden mei it trochjaan fan de sinjalen fan alle regionale omroppen bûten de eigen regio. It bûn en ek deputearre Sietske Poepjes ha dêrtsjin protestearre by de KPN. De lobby om hjir wat oan te dwaan giet troch.
Arno Brok stuts de Friezen om utens yn syn taspraak in hert ûnder de riem. Yn syn perioade as boargemaster fan Dordrecht waard er nei ferrin fan tiid ek ûnwennich fan Fryslân, sa fertelde er. Brok kin him dan ek net foarstelle dat it Frysk Boun om utens ferdwynt, al sil dy mooglik wol 'in oare foarm' krije yn de takomst. Brok wiisde der fierder ek op dat de lêste tiid in pear Friezen om utens beneamd binne as boargemaster yn Fryslân. It giet om boargemaster Gebben fan Tytsjerksteradiel en boargemaster Agricola fan Dantumadiel. "Wit dat jimme altyd wolkom binne yn Fryslân", sei er tsjin de Friezen om utens. "En as dat net pemanint kin, kom dan tydlik werom om fan Fryslân te genietsjen." Brok toande him fierder optimistysk oer de ûntwikkeling dy't Fryslân trochmakket. "It giet hjir wol aardich."


title: FIDEO: Snitser fuotbalklups prate oer fúzje

maintext:
SC Bolsward, FC Harlingen, SC Stiens, SC Leovardia, SV Haulerwijk, VWC. Seis foarbylden fan fúzjeklups yn it Fryske amateurfuotbal. Ek yn Snits lizze plannen foar in fúzje, want no binne dêr fiif amateurklups en dat binne te folle.
ONS hat stedsgenoat Snits Wyt Swart frege om gear te wurkjen. Twa ploegen dy't wetter en fjoer wienen, fregest dan net om problemen? Yn Oentsjerk is it no bygelyks hommeles by fuzjeklup VC Trynwâlden.
Yn Fryslân Hjoed prate Leo de Wagt fan ONS en Geert Jelle de Vries fan Snits Wyt Swart oer in eventuele fúzje tusken de twa Snitser klups. Ronald de Vries, foarsitter fan SV Haulerwyk, hat it oer syn ûnderfinings by de fúzje yn 2015 tusken de twa klups yn it doarp.


title: Man fiif moannen sel yn nei mishanneling frou en bern

maintext:
In Irakese asylsiker út it azc fan Burgum moat fiif moanne de sel yn omdat er syn frou en bern geregeld mishannele hat. Dat gebeurde al yn Irak en gie troch doe't it gesin trije jier lyn yn Nederlân kaam te wenjen. De man ûntkent dat.
Njonken de selstraf komt de man ûnder tafersjoch fan de reklassearring en moat er him behannelje litte. Hy mei gjin kontakt sykje mei syn frou en fjouwer bern.


description: De fraksje fan Gemeentebelangen Achtkarspelen wol opheldering oer de gouden hândrukken, dy't twa âld-direkteuren fan wurkfoarsjenning Caparis krigen ha soe

title: Opheldering easke oer gouden hândrukken by Caparis


title: Gjin lange wachttiden foar rydeksamen yn Fryslân

maintext:
De problemen mei wachttiden foar rydeksamens by it Centraal Bureau Rijvaardigheidsbewijzen spylje net yn Fryslân, sa seit wurdfierder Irene Heldens fan it CBR. Lanlik moatte minsken, dy't eksamen dwaan wolle, by de helte fan de eksamenplakken langer wachtsje as de sân wiken dy't dêr foar stean.
Yn Fryslân wurdt dy termyn lykwols maklik helle. Yn Ljouwert en op It Hearrenfean is de wachttiid no fjouwer wiken en yn Snits mar twa wiken.


title: Camperplak yn Appelskea wurdt mooglik mei tweintich útwreide

maintext:
It camperplak oan de Wester Es yn Appelskea wurdt mooglik útwreide. Op dit stuit binne der tsien steanplakken, mar omdat dy geregeld fol stean hawwe de eigeners it plan om der tritich plakken fan te meitsjen. Se hawwe dêrfoar yntusken in stik grûn oankocht.
Boargemaster en wethâlders fan Eaststellingwerf kinne harren fine yn it plan, mar se wolle wol dat der earst oerienstimming komt mei de omwenners en mei it bylizzende attraksjepark Duinen Zathe. Fierders moatte de eigeners de kosten foar eventuele oanpassingen fan de ynfrastruktuer foar harren rekken nimme.


title: NK mitseljen: "Moat wer cool wurde om mei hannen te wurkjen"

maintext:
Yn Grou stride 12 jonges yn de finale fan it NK mitseljen. Yn it Wilhelminapark moatte se tagongspoarten meitsje, dy't ûntwurpen binne troch studinten fan de TU Delft yn de styl fan de túnarsjitekt Gerrit Vlaskamp. De opdracht is frij dreech en de jonges moatte mei elkoar gearwurkje. "Ik ha dit noch noait by de ein hân," fertelt dielnimmer Gerben út Moddergat. Hy sit yn it eksamenjier fan it Dockinga College. Mike is de oare Fries dy't meidocht. By de foarrronde is er twadde wurden. Syn heit Klaas sit ek yn de bou. "Moai dat er meidocht, ik bin der grutsk op."
Direkteur Mart Eerligh fan de organisaasje fynt it in moai gesicht, al dy jonges oan it wurk. "We ha se nedich. It moat wer cool wurde om mei de hannen te wurkjen. Kinst der in bêst stik bôle mei fertsjinje. Der is perspektyf yn de bou."
It NK is in inisjatyf fan de Nederlânske bakstienyndustry. Doel is it mitselfak te promoatsjen en mear jongeren te lûken. Earder binne acht regionale foarrondes hâlden, dêr't de 12 finalisten útkaam binne. De wedstriden binne woansdei, tongersdei en freed. It kampioenskip foar vmbo-learlingen wurdt foar de 66ste kear hâlden. De winner krijt de 'Zilveren Troffel'.